Thailand gesa keganasan di Myanmar ditamatkan

BANGKOK, 30 Disember -- Thailand menggesa keganasan di Myanmar segera ditamatkan kerana pertempuran menimbulkan ketegangan di sepanjang sempadan kedua-dua negara.Jurucakap Kementerian Luar Tanee Sangrat berkata, Thailand berharap semua pihak yang terlibat akan mengadakan perbincangan dan menyelesaikan perselisihan mereka secepat mungkin.“Selain itu, semua pihak mesti memulihkan keamanan dan kestabilan di sepanjang sempadan untuk memastikan rakyat selamat dan dapat meneruskan rutin kehidupan mereka,” katanya pada sidang media di sini hari ini.Tanee berkata pihak berkuasa tempatan bekerjasama dengan penduduk kampung di sepanjang sempadan Thailand-Myanmar di wilayah Tak untuk menghulurkan bantuan kemanusiaan kepada pelarian Myanmar.Media melaporkan pada malam Krismas, 35 orang awam dibunuh dan mayat mereka dibakar di Negeri Kayah di Timur Myanmar. Mereka termasuk empat kanak-kanak dan dua kakitangan organisasi kemanusiaan Save the Children.Sebagai jiran Myanmar, Tanee menyebut Thailand prihatin dengan keganasan di banyak bahagian Myanmar.Sementara itu, Tanee berkata Thailand berharap ASEAN dan pengerusinya bagi 2022, Kemboja akan membawa kemajuan positif untuk menamatkan krisis Myanmar. - BERNAMA


COVID-19: Perancis beri tekanan kepada individu tidak divaksin

PARIS, 30 Disember- Kerajaan Perancis mempertahankan rancangannya untuk membenarkan hanya mereka yang diberi vaksin sepenuhnya, menikmati akses berterusan ke tempat-tempat awam.Ia susulan kes baharu tertinggi yang direkodkan pada RABU iaitu sebanyak 208,000 kes, sebahagian besarnya akibat varian Omicron.Sehubungan itu, Perancis terus meningkatkan tekanan terhadap individu yang tidak mendapat vaksin COVID-19.Menteri Kesihatan, Olivier Veran menasihati mereka yang belum mendapat suntikan penggalak untuk melindungi diri daripada jangkitan.Mengenai usaha mempercepatkan pengenalan pas vaksin ,katanya ia sebahagian daripada strategi kerajaan untuk menggalakkan vaksinasi.Kerajaan mahu pas vaksin dikuatkuasa sepenuhnya pada pertengahan Januari depan.


Gempa 7.3 gegar Maluku, tiada amaran tsunami dikeluarkan - USGS

JAKARTA, 30 Disember - Gempa bumi bermagnitud 7.3 menggegarkan pantai selatan wilayah Maluku, timur Indonesia pada awal pagi tadi.Tiada amaran tsunami dikeluarkan dan gegaran juga tidak menyebabkan kerosakan atau kematian. Kenyataan Pusat Kajian Geologi Amerika Syarikat (USGS) menyebut gempa itu berlaku pada 3:25 pagi waktu tempatan pada kedalaman 166 kilometer atau kira-kira 120 kilometer timur laut bandar Lospalos.Sementara itu agensi berita Xinhua melaporkan gegaran kuat turut dirasai di pulau-pulau dan bandar-bandar yang lebih dekat dengan pusat gempa. Ia turut merekodkan gegaran susulan berukuran 5.2 magnitud berhampiran pusat gempa.Indonesia sering terdedah kepada gempa bumi kerana kedudukannya terletak di Lingkaran Api Pasifik. -AFP


COVID-19 : UK ikrar bantuan 105 juta pound tangani penyebaran varian Omicron

UNITED KINGDOM, 30 Disember- Britain akan menyalur bantuan kecemasan berjumlah 105 juta pound bagi membantu negara terkesan khususnya di Afrika dalam usaha menangani penularan varian Omicron.Dana itu akan diguna untuk membantu mengurangkan penularan, meningkatkan ujian dan menambah bekalan oksigen.Menteri Luar Liz Truss dalam satu kenyataan berkata United Kingdom menyediakan bantuan penting untuk membantu menangani penyebaran varian baharu di seluruh dunia.Ikrar terbaharu Britain itu dibuat selepas ia menghantar 30 juta vaksin ke seluruh dunia seperti dijanjikan menjelang akhir 2021.Setakat ini, 24.6 juta dos diberikan kepada Covax, rangkaian perkongsian vaksin global, untuk dihantar ke beberapa negara dan 5.5 juta telah dikongsi secara langsung dengan negara yang memerlukan termasuk Kenya, Jamaica dan Indonesia.


COVID-19: Kes baharu di AS melonjak ke tahap tertinggi

AMERIKA SYARIKAT, 30 Disember- Kes baharu COVID-19 di Amerika Syarikat terus melonjak ke paras tertinggi dengan 265,000 sehari secara purata.Sebahagian besar kes disumbangkan varian Omicron yang sangat mudah menular.Menurut data Johns Hopkins University, kes harian baharu di negara itu meningkat lebih dua kali ganda dalam tempoh dua minggu lalu.Kes itu mengatasi paras lama 250,000 yang ditetapkan pada pertengahan Januari.Versi mutasi virus yang merebak dengan pantas telah menimbulkan kebimbangan pada sambutan Krismas dan menjelang Tahun Baru, sehingga memaksa masyarakat mengecilkan skala atau membatalkan perayaan mereka.Ancaman Omicron telah mendorong ramai rakyat Amerika menjalani ujian saringan COVID-19.


Kerajaan yakin tidak takut kebenaran, Blinken kecam tindakan Hong Kong berkaitan kebebasan media

WASHINGTON, 30 Disember - Setiausaha Negara Amerika Syarikat, Antony Blinken mengutuk tindakan pihak berkuasa Hong Kong menutup operasi saluran media prodemokrasi tempatan atas alasan mengancam keselamatan negara.Jelas Blinken, tindakan itu hanya akan menjejaskan reputasi Hong Kong sebagai hab kewangan yang ditadbir China itu."Dengan menghalang operasi media bebas PRC dan pihak berkuasa tempatan, ia hanya akan menjejaskan kredibiliti dan daya maju Hong Kong", katanya merujuk kepada Republik Rakyat China."Kerajaan yang yakin tidak akan takut dengan kebenaran dan akan menerima kehadiran media bebas", katanya.Semalam, pihak berkuasa Hong Kong menahan enam kakitangan media tempatan, Stand News bagi membantu siasatan penerbitan bahan berunsur hasutan.Stand News merupakan syarikat ke-2 yang disasarkan polis Hong Kong selepas Apple Daily yang ditutup pada Jun lalu apabila pihak berkuasa membekukan asetnya atas alasan undang-undang keselamatan negara yang dikenakan oleh Beijing bagi mengekang perbezaan pendapat. - AFP


Majlis Keselamatan PBB kutuk pembunuhan di Myanmar

NEW YORK, 30 Disember - Majlis Keselamatan Pertubuhan Bangsa Bersatu, PBB pada Rabu mengutuk pembunuhan beramai-ramai minggu lalu di Myanmar yang melibatkan tentera junta.Pembunuhan dilaporkan pada Malam Krismas di timur negeri Kayah, dalam pertempuran antara pemberontak pro-demokrasi dengan tentera junta.Sekurang-kurangnya 35 orang, termasuk empat kanak-kanak dan dua kakitangan Pertubuhan amal Save the Children, terbunuh dalam serangan itu.Dalam satu kenyataan, anggota Majlis Keselamatan menekankan "keperluan untuk memastikan ada kebertanggungjawaban untuk perbuatan ini".Kenyataan itu turut menyebut semua bentuk keganasan perlu dihentikan segera dan menekankan kepentingan menghormati hak asasi manusia selain memastikan keselamatan orang awam.Majlis Keselamatan juga menekankan keperluan untuk akses kemanusiaan yang selamat dan tanpa halangan kepada semua orang yang memerlukan, dan untuk perlindungan penuh, keselamatan serta keselamatan kakitangan kemanusiaan dan perubatan.- AFP


Lapan orang terbunuh termasuk dua kanak-kanak, serangan kartel dadah

MEXICO, 30 Disember - Sekurang-kurangnya lapan orang termasuk dua kanak-kanak terbunuh dalam kejadian tembakan di tengah Mexico yang kini masih berdepan ancaman kumpulan kartel dadah.Menurut pihak berkuasa, dua lelaki bersenjata yang menaiki motosikal bertindak melepaskan tembakan ke arah sebuah kediaman di Silao, negeri Guanajuato pada lewat petang Selasa.Kalangan mangsa, seorang kanak-kanak berumur satu tahun dan kanak-kanak perempuan 16 tahun.Guanajuato antara negeri yang menyaksikan keganasan paling tinggi berikutan permusuhan dua kumpulan kartel dadah Santa Rosa de Lima dan Jalisco New Generation.Dua kumpulan itu dikatakan berebut untuk mengawal pasaran dadah dan jualan bahan api yang dicuri.Pada pertengahan bulan lalu, dua serangan sama di Silao telah mengorbankan dua nyawa.Sejak kerajaan melancarkan operasi ketenteraan antidadah pada 2006, lebih 300,000 kematian direkodkan, menurut angka dikeluarkan pihak berkuasa. - AFP


WHO bimbang sistem kesihatan dihimpit 'tsunami' COVID-19

GENEVA, 30 Disember- Pertubuhan Kesihatan Sedunia (WHO) memberi amaran 'tsunami' kes COVID-19 varian Omicron dan Delta bakal meningkatkan tekanan ke atas sistem kesihatan yang sudah diperluaskan hadnya.Menurut WHO, varian Delta dan Omicron adalah ancaman berkembar yang melonjakkan kes baharu ke rekod tertinggi, sekali gus meningkatkan kadar kemasukan ke hospital dan kematian.WHO berkata kes global baharu meningkat sebanyak 11 peratus minggu lalu, manakala Amerika Syarikat (AS) dan Perancis masing-masing mencatatkan rekod bagi jumlah kes harian pada Rabu."Saya amat bimbang Omicron yang lebih mudah menular, bergerak pada masa sama dengan Delta, membawa kepada tsunami kes," kata Ketua Pengarah WHO, Tedros Adhanom Ghebreyesus pada sidang media."Keadaan ini akan terus memberi tekanan besar kepada pekerja kesihatan yang sudah keletihan, sekali gus meletakkan sistem kesihatan di ambang kehancuran."Beliau berkata tekanan terhadap sistem kesihatan bukan sahaja disebabkan oleh pesakit baharu coronavirus, malah sejumlah besar pekerja kesihatan yang jatuh sakit akibat COVID-19.WHO berharap tahun depan akan menamatkan tahap akut pandemik dan pada masa sama memberi amaran bahawa ia akan bergantung pada ekuiti vaksin lebih besar.WHO mahu 40 peratus penduduk di setiap negara diberi vaksin sepenuhnya menjelang akhir tahun dan mempunyai sasaran liputan 70 peratus menjelang pertengahan 2022.Tedros menegaskan 92 daripada 194 negara anggota WHO akan terlepas sasaran 40 peratus."Ini disebabkan bekalan terhad ke negara berpendapatan rendah sepanjang tahun selain vaksin hampir tamat tempoh dan tanpa bahagian penting seperti picagari," katanya."Ia bukan sahaja memalukan, malah mengorbankan nyawa dan memberikan virus itu peluang untuk menular tanpa kawalan dan bermutasi. Pada tahun hadapan, saya menyeru pemimpin kerajaan dan industri untuk menunaikan janji mengenai ekuiti vaksin."Walaupun 2021 adalah sukar, saya meminta semua orang membuat azam Tahun Baharu untuk menjayakan kempen memvaksin 70 peratus menjelang pertengahan 2022."Tedros sekali lagi mengecam sikap negara kaya yang didakwa memonopoli senjata memerangi COVID-19 dan membiarkan 'pintu belakang' terbuka untuk virus.Sementara itu, maklumat salah menjadi gangguan yang berterusan pada 2021, menghalang usaha untuk mengatasi wabak itu.Tedros berkata 1.8 juta kematian direkodkan pada 2020, manakala terdapat 3.5 juta kematian pada 2021 dengan jumlah sebenar lebih tinggi. - AFP


Banjir di Brazil, 63 ribu penduduk hilang tempat tinggal

SALVADOR, 30 Disember - Sekurang-kurangnya 20 orang maut manakala hampir 63,000 penduduk hilang tempat tinggal.Angka korban banjir besar yang melanda Bahia di timur laut Brazil sejak bulan lalu merupakan bencana terbesar dalam sejarah negeri itu.

Paras banjir mula surut di Sungai Cachoeira dan keadaan dijangka pulih dalam tempoh beberapa hari lagi.Gabenor Bahia, Rui Costa mendakwa banjir terburuk itu berpunca daripada kesilapan yang dilakukan selama bertahun-tahun lalu.Costa turut mengawasi operasi mencari dan menyelamat di kawasan terjejas sejak Sabtu lalu.Bahia - Negeri yang mempunyai populasi 15 juta penduduk menghadapi banjir sejak beberapa minggu lalu, namun keadaan semakin buruk apabila dua empangan di bandar Jusiappe dan Itambe runtuh hingga menyebabkan keadaan menjadi huru-hara.Susulan hujan lebat berterusan sejak Khamis lalu menyebabkan banyak rumah penduduk dan jalan utama di beberapa majlis perbandaran ditenggelami banjir.Jumlah penduduk yang terpaksa berpindah juga telah meningkat dua kali ganda sejak Ahad. - AFP


Kit ujian pantas COVID-19 beri keputsan negatif palsu terhadap Omicron

WASHINGTON, 30 Disember - Kit ujian pantas COVID-19 mungkin memberikan keputusan negatif palsu terhadap varian Omicron.Demikian pendedahan Pentadbiran Makanan dan Ubat-ubatan (FDA) Amerika Syarikat, AS ketika negara berkenaan berdepan lonjakan kes varian berkenaan. Malah pakar mendakwa, kebanyakan jangkitan varian itu gagal dikesan melalui ujian saringan kendiri.Memburukkan keadaan, masa menunggu bagi ujian PCR yang lebih tepat agak lama manakala bekalan kit ujian saringan di rumah pula terhad.Menurut FDA, mereka turut bekerjasama dengan Institut Kesihatan Nasional (NIH) untuk mengkaji prestasi ujian saringan di rumah, yang juga dikenali sebagai ujian antigen, terhadap sampel pesakit dijangkiti varian Omicron.Data awal menunjukkan ujian antigen memang mengesan varian Omicron, namun mungkin sensitivitinya sudah berkurangan.Sensitiviti ialah ukuran sejauh mana kemungkinan ujian dapat mengesan jangkitan varian yang positif.Ujian sebelumnya menumpukan pada sampel virus yang dinyah aktif menggunakan haba berbanding virus hidup yang memberikan keputusan lebih baik dan tiada penurunan prestasi dikesan sehingga kini.Namun FDA berkata, ia akan terus membenarkan penggunaan ujian antigen, yang berfungsi mengesan protein permukaan COVID-19 dan individu harus menggunakannya mengikut arahan. - AFP


Singapura catat 134 jangkitan varian Omicron

SINGAPURA, 30 DISEMBER -  Kementerian Kesihatan (MOH) melaporkan 365 kes jangkitan COVID-19 baru semalam termasuk 173 kes import dilaporkan di Singapura. Kementerian Kesihatan melaporkan tiada kematian dilaporkan dengan angka kematian kekal pada 825 kes.Jumlah kes meningkat daripada 280 jangkitan dilaporkan sebelumnya dan merupakan bilangan jangkitan baru tertinggi dilaporkan di negara itu sejak 412 kes baru dilaporkan pada 17 Disember.Dalam kalangan kes baru yang dilaporkan semalam, 192 kes adalah jangkitan tempatan merangkumi 191 kes komuniti dan satu kes di asrama pekerja asing.Kementerian Kesihatan Singapura turut melaporkan 134 jangkitan varian Omicron baru dengan 94 adalah kes import dan 40 kes tempatan.Sehingga Rabu, Singapura melaporkan 278 ribu 409 kes COVID-19 sejak bermulanya pandemik tahun lalu.Terdapat 303 pesakit masih dirawat di hospital dengan 43 daripadanya memerlukan sokongan oksigen.Manakala di unit rawatan rapi (ICU), enam pesakit memerlukan pengawasan rapi sementara 17 pesakit pula sakit tenat.

Sehingga Isnin, 91 peratus penduduk Singapura telah divaksinasi lengkap.Sekitar 38 peratus penduduk Singapura juga sudah menerima suntikan vaksin penggalak.


Masyarakat Islam Selatan Thailand derma 1 juta baht bantu mangsa banjir Malaysia

HATYAI, 30 Disember - Masyarakat Islam di selatan Thailand menyampaikan sumbangan berjumlah 1 juta baht (RM124,751) bagi meringankan beban mangsa banjir di Malaysia.

Kempen kutipan derma dalam talian (online donation drive) merupakan initiatif pendakwah muda Asari Lateh bersama beberapa penceramah bebas di selatan Thailand.

Asari dan penceramah-penceramah bebas menerusi “Babazu Channel” telah mengadakan ceramah dalam talian untuk mengutip derma bagi membantu mangsa banjir di Malaysia.

“Kutipan selama dua hari iaitu Sabtu dan Ahad lepas berjaya mengumpulkan 1 juta baht untuk disumbangkan kepada Tabung Bencana NSTP-Media Prima.

“Kami berharap sumbangan ini dapat sedikit sebanyak membantu meringankan beban mangsa banjir,” katanya kepada Bernama.

Sementara itu, Konsul Jeneral Malaysia di Songkhla, Muhammad Ridzuan Abu Yazid mengucapkan terima kepada masyarakat Islam di selatan Thailand yang menghulurkan bantuan kepada rakyat Malaysia yang terjejas akibat banjir besar.

“Sumbangan ikhlas daripada masyarakat Islam selatan Thailand menunjukkan hubungan baik Malaysia dan Thailand yang saling membantu ketika negara dilanda musibah,” katanya.

Sebelum itu, Asari menyerahkan replika cek kepada wakil TV3 Tuwaedaniya Meringing dan disaksikan Muhammad Ridzuan di Pejabat Konsulat Jeneral Malaysia di Songkhla.

Jumaat lepas, masyarakat Islam di Pattani turut mengadakan solat hajat bagi memohon keselamatan buat rakyat Malaysia susulan musibah banjir yang melanda. - BERNAMA


Kerajaan India mahu muzik India dimainkan dalam syarikat penerbangannya

INDIA, 29 Disember - Rungutan agensi kerajaan berhubung syarikat penerbangan India yang jarang memainkan muzik negara itu dalam penerbangan mereka akhirnya didengari.Kerajaan India kini meminta syarikat penerbangan negara itu supaya memainkan muzik India dalam penerbangan mereka dan di kemudahan lapangan terbang.Kementerian Penerbangan Awam India berkata, meskipun kaya dengan warisan itu namun ia jarang dimainkan dalam penerbangan mereka.Oleh itu katanya, syarikat penerbangan diminta untuk mempertimbang memainkan muzik India dalam pesawat yang dikendalikan di India dan di lapangan terbang mengikut syarat dan peraturan.Kementerian mengeluarkan cadangan itu selepas menerima permintaan daripada Majlis Perhubungan Kebudayaan India (ICCR), sebuah agensi di bawah Kementerian Luar Negeri, untuk mempromosikan muzik tempatan dalam penerbangan.Menurut ICCR, perubahan itu akan memberi banyak manfaat dalam menyemarakkan rasa cinta kepada tanah air di hati rakyat. - AFP


Jair Bolsonaro tidak benarkan anak perempuannya terima vaksin COVID-19

BRAZIL, 29 Disember - Presiden Jair Bolsonaro tidak akan membenarkan anak perempuannya yang berusia 11 tahun untuk menerima suntikan vaksin Covid-19.Vaksinasi melibatkan kanak-kanak merupakan topik panas di Brazil, menyaksikan penyokong Bolsonaro menentang keras program tersebut, biarpun majoriti rakyat negara itu menyokong penggunaan vaksin.Keputusan itu dibuat selepas Menteri Kesihatan Brazil, Marcelo Queiroga mengumumkan negara itu bakal melaksanakan program vaksinasi COVID-19 melibatkan kanak-kanak berusia lima hingga 11 tahun bermula 5 Januari depan.Bagaimanapun, pengambilan vaksin COVID-19 oleh golongan kanak-kanak memerlukan nasihat doktor. - AFP


Indonesia catat kes pertama Omicron

INDONESIA, 29 Disember - Kes pertama jangkitan tempatan varian Omicron COVID-19 dikesan pada seorang lelaki berusia 37 tahun dari Medan.Kementerian Kesihatan Indonesia menyatakan, lelaki itu dan isterinya yang melawat Jakarta sebulan sekali, tiba di ibu negara pada 6 Disember lalu.Mereka juga berkunjung ke pusat beli-belah Ashta District 8 di Daerah Pusat Perniagaan Sudirman, Jakarta Selatan pada 17 Disember.Berikutan itu, Kementerian sedang menjalankan pengesanan kontak rapat menyeluruh di kawasan itu untuk menghentikan varian Omicron daripada merebak.Lelaki tersebut tidak mempunyai sejarah perjalanan ke luar negara dan tanpa gejala, kini dikuarantin di hospital.Ujian swab antigen mendapati positif pada 19 Disember, manakala isterinya negatif.Sampel itu kemudian dihantar ke Makmal GSI dan keputusan yang diperoleh pada 26 Disember menunjukkan positif Omicron.Dengan perkembangan terbaharu itu, Indonesia merekodkan 47 kes Omicron, 46 daripadanya adalah kes import dan satu jangkitan tempatan. - AFP


Arab Saudi mewajibkan semula pemakaian pelitup muka dan penjarakan fizikal bermula esok

ARAB SAUDI, 29 Disember - Arab Saudi mewajibkan semula pemakaian pelitup muka dan penjarakan fizikal dikesemua tempat tertutup dan terbuka di negara itu berkuatkuasa esok.Kementerian Dalam Negeri Saudi melaporkan keputusan itu dibuat selepas kes harian jangkitan COVID-19 di negara itu kembali melonjak.Sehingga semalam, Arab Saudi mencatatkan 602 kes jangkitan baharu, 147 kes sembuh dan satu kematian.Pada Oktober lalu, Arab Saudi mengumumkan beberapa kelonggaran prosedur operasi standard (SOP) COVID-19.Antaranya individu yang sudah divaksin sepenuhnya tidak perlu lagi memakai pelitup muka di tempat awam terbuka.Namun, semua prosedur dan arahan semasa tertakluk kepada penilaian pihak berkuasa kesihatan; dan berdasarkan perkembangan situasi tempatan serta global. AFP


Vaksin COVID-19 : Rakyat Mexico serbu pusat vaksinasi

MEXICO CITY, 29 Disember - Rakyat Mexico menyerbu pusat vaksinasi pada musim cuti susulan peningkatan kes jangkitan COVID-19 di negara itu.Timbalan Setiausaha Kesihatan, Hugo Lopez Gatell mengakui kemungkinan berlaku gelombang keempat jangkitan melanda negara itu.Sehingga Isnin lalu, terdapat 3.951 juta kes Covid-19 di Mexico dengan 298,777 kematian dicatatkan."Sejak permulaan kempen vaksinasi kebangsaan, 88 peratus warga berusia 18 tahun ke atas telah menerima sekurang-kurangnya satu dos vaksin COVID-19.Bagaimanapun pihak kerajaan menjangka kadar kemasukan ke hospital yang rendah kerana keberkesanan vaksin," kata Hugo Lopez, di siniSehingga kini, 42 kes varian Omicron COVID-19 telah dikesan di Mexico. -AFP


31 pelombong terbunuh, 8 hilang lombong emas runtuh di Sudan

SUDAN, 29 Disember - Sekurang-kurangnya 31 orang pelombong mati dan lapan lagi hilang dalam kejadian lombong emas runtuh di Sudan.Kenyataan rasmi kerajaan menyebut, kejadian berlaku berhampiran Nuhud sebuah bandar yang terletak kira-kira 500 kilometer barat ibu negara Khartoum."31 pelombong tradisional terbunuh akibat runtuhan tersebut, jelas Khaled Dahwa, Ketua Syarikat Mineral Resources milik kerajaan di barat Kordofan kepada AFP.Sumber syarikat sama menyebut, pada Januari lalu empat pelombong terbunuh di lokasi sama."Pada ketika itu, pihak berkuasa sudah menutup lombong dan meletakkan pengawal keselamatan, namun beberapa bulan selepas itu, pelombong datang untuk meneruskan aktiviti mereka, kata Khaled Dahwa.Perlombongan emas yang dijalankan secara kecil-kecilan, amat berisiko serta mengundang bahaya disebabkan kebanyakan infrastruktur telah rosak.Namun keadaan itu sudah menjadi kebiasaan pelombong tradisional di Sudan.Kira-kira 2 juta pelombong daripada kumpulan itu menyumbang kira-kira 80 peratus daripada pengeluaran emas tahunan Sudan iaitu sebanyak 80 tan, berdasarkan angka rasmi dikeluarkan pihak berkuasa. - AFP


Risiko varian Omicron "kekal tinggi" - WHO

GENEVA, 29 Disember - "Risiko varian Omicron "masih tinggi", tegas Pertubuhan Kesihatan Sedunia (WHO) selepas kes positif COVID-19 di seluruh dunia melonjak 11% minggu lalu.Kes Omicron mencatat peningkatan ketara di beberapa negara, termasuk negara yang telah berjaya mengatasi varian dominan, Delta, jelas WHO dalam perkembangan mingguan COVID-19. "Risiko secara umum berkaitan varian membimbangkan Omicron kekal tinggi, jelas agensi keselamatan PBB itu. "Secara konsisten bukti menunjukkan varian Omicron menular lebih cepat berbanding varian Delta dengan tempoh berganda dua hingga tiga hari dan peningkatan mendadak kes di beberapa negara", termasuk Britain dan Amerika Syarikat yang kini menjadi varian dominan.Bagaimanapun pemantauan WHO mendedahkan penurunan 29% kes di Afrika Selatan - negara pertama melaporkan varian itu kepada WHO pada 24 November lalu. -AFP


Varian omicron, AS benar perjalanan dari negara Selatan Afrika

WASHINGTON, 29 Disember - Presiden Amerika Syarikat, Joe Biden secara rasmi menarik balik larangan perjalanan dari negara-negara selatan Afrika sejak penemuan varian Omicron COVID-19.Dalam satu kenyataan oleh White House, ia akan dilaksanakan bermula Jumaat ini."Ia akan ditamatkan Jumaat ini. Tiada lagi sekatan perjalanan bagi tujuan untuk melindungi kesihatan awam".Beliau berbuat demikian selepas mendapatkan nasihat Pusat Kawalan dan Pencegahan Penyakit serta penyelidik dari AS, dengan kerjasama saintis Afrika Selatan yang paling awal menemui varian tersebut.Tambahnya ia adalah satu pencapaian besar kerana dengan penemuan tersebut, bidang perubatan lebih memahami varian baharu itu.Meski varian sudah merebak ke 100 negara termasuk Amerika Syarikat, tahap ancamannya masih dianggap rendah daripada yang dikhuatiri.Pakar juga telah mengesahkan bahawa vaksin yang diberi kepada umum mampu melindungi individu daripada jangkitan varian tersebut.Sebelum ini negara-negara di seluruh dunia menyekat perjalanan dari negara-negara selatan Afrika selepas varian itu dikesan pada 24 November.WHO dan Pertubuhan Bangsa Bersatu PBB menentang larangan perjalanan yang dikenakan kerana ia seolah-oleh satu hukuman.Larangan itu dikenakan ke atas Afrika Selatan, Botswana, Zimbabwe, Namibia, Lesotho, Eswatini, Mozambique dan Malawi. - AFP


Terbit bahan berunsur hasutan, polis Hong Kong tahan 6 kakitangan media tempatan

HONG KONG, 29 Disember - Pihak berkuasa Hong Kong menahan enam kakitangan sebuah media tempatan, Stand News bagi membantu siasatan penerbitan bahan berunsur hasutan.Menurut polis, lebih 200 anggota termasuk yang berpakaian preman dikerah untuk menggeledah pejabat penerbitan media tersebut di Kwun Tong.Wartawan AFP turut melihat Ketua Pengarang Stand News, Patrick Lam dibawa masuk ke bangunan pejabat dengan tangan bergari.Stand News merupakan syarikat ke-2 yang disasarkan polis Hong Kong selepas Apple Daily yang ditutup pada Jun lalu apabila pihak berkuasa membekukan asetnya atas alasan undang-undang keselamatan negara yang dikenakan oleh Beijing bagi mengekang perbezaan pendapat.Bintang pop tempatan, Denise Ho salah seorang pengarah dalam Stand News yang meletak jawatan pada Jun lalu turut ditahan, memetik kenyataan di Facebook.Sebelum itu, Stand News menyiarkan secara langsung di Facebook tentang kehadiran anggota polis di luar pejabat Timbalan Editor, Ronson Chan.Dalam rakaman video ringkas, pegawai memaklumkan kepada Chan bahawa mereka mempunyai waran untuk menjalankan siasatan atas tuduhan "konspirasi menerbitkan penerbitan berunsur hasutan", dan Chan perlu berhanti merakam kehadiran mereka.Chan yang juga Pengerusi Persatuan Wartawan Hong Kong diminta polis membantu siasatan dan bukan antara individu yang ditahan. Kalangan mereka yang ditahan ialah peguam dan bekas ahli parlimen prodemokrasi Margerat Ng dan dan bekas Ketua Pengarang, Chung Pui-kuen, memetik laporan media tempatan. - AFP


Penutupan teater di Belgium, mahkamah tangguh keputusan larangan

BRUSSELS, 29 Disember - Mahkamah Belgium menangguhkan keputusan menutup tempat kebudayaan, termasuk teater sebagai langkah membendung penularan varian Omicron COVID-19 di negara tersebut.Ia dibuat bagi meredakan keadaan selepas bantahan daripada sektor kebudayaan yang melihat ia sebagai satu keputusan tidak adil dan berat sebelah terhadap industri yang terjejas teruk sejak pendamik melanda.Dalam satu kenyataan, mahkamah tertinggi Belgium dilapor mempersoal bagaimana penutupan tempat hiburan mampu mengekang penularan wabak COVID-19."Bagaimana tempat-tempat hiburan boleh membahayakan kesihatan umum serta menjadi tempat penyebaran virus COVID-19. Masih kurang jelas mengapa penutupannya harus dilaksanakan."Pada 22 Disember lalu, Perdana Menteri Alexander De Croo mengumumkan langkah asal ketika Belgium menyaksikan peningkatan mendadak kes jangkitan akibat varian Omicron.Susulan itu kira-kira 5,000 orang turun ke jalan raya membantah langkah tersebut.Ia dikatakan berat sebelah kerana tempat hiburan seperti bar dan restoran masih dibenarkan untuk beroperasi tanpa sekatan.Beberapa teater dan pawagam terkemuka turut memutuskan untuk terus beroperasi sebagai protes dan mengingkari langkah kerajaan itu. - AFP


Thailand rancang beri dos vaksin ke-4 kepada kumpulan terdedah risiko COVID-19

BANGKOK , 28 Disember - Penularan varian Omicron yang sukar dikawal memaksa, Pentadbiran Metropolitan Bangkok (BMA) merancang untuk memberikan dos vaksin keempat untuk kumpulan yang berisiko dan terdedah dengan COVID-19. Gabenor Bangkok, Aswin Kwanmuang berkata, kumpulan individu dewasa berusia 60 tahun dan ke atas, penghidap penyakit kronik, kakitangan perubatan serta petugas barisan hadapan boleh menerima dos keempat untuk mengekalkan imuniti mereka. BMA akan memaklumkan kepada orang ramai mengenai suntikan keempat apabila pelaksanaannya diluluskan."Kumpulan orang dewasa berumur 60 tahun dan ke atas, penghidap penyakit kronik, kakitangan perubatan serta petugas barisan hadapan boleh menerima dos keempat untuk mengekalkan imuniti mereka," kata Gabenor Bangkok Aswin Kwanmuang.Sementara itu, Pakar virologi Universiti Chulalongkorn, Yong Poovorawan membangkitkan kebimbangan kes Omicron boleh merebak lebih meluas di Thailand selepas cuti Tahun Baharu.Oleh itu, orang ramai dinasihatkan terus mematuhi langkah-langkah membendung penularan virus itu. Setakat ini, Thailand merekodkan lebih 200 kes Omicron di 10 wilayah termasuk Kalasin, Pattani dan Bangkok.- AFP


Israel serang pelabuhan Latakia, sasar kemudahan utama Syria

SYRIA, 28 Disember - Serangan tentera udara terbaharu Israel mengenai sebuah pelabuhan di Syria, Latakia serangan kali ke-2 pada Selasa menyasarkan kemudahan utama negara bulan ini, memetik laporan media tempatan Syria."Pada kira-kira 03.21 pagi, tentera Israel telah melancarkan peluru berpandu dari arah Mediterranean... menyasarkan kawasan kontena di pelabuhan Latakia,” lapor agensi berita Syria SANA memetik sumber tentera. Serangan itu menyebabkan kerosakan harta benda dan mencetuskan kebakaran, menurut SANA.Pada 7 Disember lalu, tentera udara Israel telah melancarkan serangan ke atas kemudahan penghantaran senjata Iran di pelabuhan Latakia, namun tidak menyebabkan sebarang kecederaan.Ia serangan pertama ke atas kemudahan itu sejak perang saudara tercetus, menurut Badan Pemerhati Syria bagi Hak Asasi Manusia berpangkalan di Britain.Perang saudara antara ke dua-dua negara tercetus pada 2011. Sejak itu Israel telah melancarkan ratusan serangan udara ke wilayah Syria dengan menyasarkan kedudukan kerajaan termasuk kumpulan-kumpulan pejuang bersenjata pro-Iran dan Hizbollah. - AFP


Banjir di Brazil, jumlah kematian meningkat kepada 20 orang

BRAZIL, 28 Disember - Angka kematian akibat banjir dan tanah runtuh susulan hujan lebat di negeri Bahia, timur laut Brazil kini meningkat kepada 20 orang, berbanding 18 orang semalam.Fenomena hujan lebat sejak bulan lalu turut memaksa hampir 63,000 penduduk meninggalkan kediaman, menurut pihak berkuasa negara itu."Dua kematian terbaru direkodkan di bandar Itabuna, lelaki berumur 21 tahun itu hanyut bersama arus banjir dan wanita 33 tahun terbunuh dalam kejadian tanah runtuh", menurut laporan pihak berkuasa negeri."Kini kita terpaksa tempuh bencana terbesar dalam sejarah", menurut Gabenor Bahia Rui Costa, selepas meninjau kawasan terjejas."Paras air mula surut (Sungai Cachoeira) dan dijangka bertambah baik pada hari-hari berikutnya meskipun perlahan," kata Costa.Agensi Perlindungan Sivil Bahia melaporkan, jumlah penduduk terjejas yang terpaksa meninggalkan kediaman menigkat dua kali ganda sejak Ahad lalu kepada 62,796 mangsa, manakala 358 orang dilaporkan cedera. Keseluruhan kira-kira 116 kawasan majlis perbandaran, termasuk sekurang-kurangnya 100 berada dalam amaran kecemasan. - AFP


Singapura larang individu belum divaksin kembali semula bekerja

SINGAPURA, 28 Disember - Singapura melarang pekerja yang belum divaksin kembali bekerja mulai 15 Januari depan.

Menurut Kementerian Kesihatan (MOH) Singapura, mereka yang mengambil sekurang-kurangnya satu vaksin juga diminta melengkapkan vaksinasi mereka sebelum 31 Januari depan.

Bagaimanapun dalam tempoh itu, pekerja terbabit boleh memasuki tempat kerja mereka dengan keputusan ujian saringan yang negatif.

langkah itu akan membantu melindungi individu yang tidak divaksinasi dan mewujudkan tempat kerja yang lebih selamat untuk semua orang.

Vaksinasi juga akan menjadi syarat untuk kelulusan atau pemberian pas jangka panjang baharu, pas kerja dan kediaman tetap, mulai 1 Februari tahun depan.

Selain itu, vaksinasi juga diperlukan apabila memperbaharui pas kerja sedia ada.-AFP


Australia catat satu kematian babitkan varian Omicron

SYDNEY, 28 Disember - Australia melaporkan kematian pertama yang disahkan melibatkan jangkitan Covid-19 varian Omicron.

Kematian itu melibatkan seorang lelaki berusia 80-an yang mempunyai sejarah penyakit kritikal.

Pihak berkuasa bagaimanapun tidak memberi butiran lanjut mengenai kes kematian tersebut dan hanya mendedahkan lelaki berkenaan dijangkiti di sebuah kemudahan jagaan warga emas dan meninggal dunia di sebuah hospital di Sydney.

Tiada sekatan baharu diumumkan pihak berkuasa Australia susulan kes tersebut dengan alasan kadar kemasukan ke hospital kekal rendah.

Walau bagaimanapun, pendaftaran masuk ke tempat tumpuan awam menggunakan kod QR dan pemakaian pelitup muka masih dikuatkuasakan.

Sementara itu, perkembangan baharu Omicron di negara itu juga menyaksikan lebih 300 ribu ujian saringan mega Covid-19 dilakukan di seluruh Australia dalam tempoh 24 jam lalu.

Ujian tertumpu di beberapa wilayah terdapat peningkatan kes penularan ketara seperti Sydney, Victoria dan Queensland.- AFP


Gunung berapi La Cumbre Vieja berhenti meletus selepas lebih 90 hari memuntahkan lahar dan abu tebal

LA PALMA, 28 Disember - Selepas lebih 90 hari, gunung berapi La Cumbre Vieja di Sepanyol yang mula meletus pada 19 September berhenti memuntahkan lahar dan abu tebal.

Letusan terpanjang dalam sejarah bencana gunung berapi itu telah meninggalkan kesan kemusnahan besar kepada alam sekitar dan kehidupan penduduk.

Berdasarkan rakaman video tentera Sepanyol, letusan panjang itu memendapkan abu tebal yang merubah landskap Pulau La Palma.

Ribuan pasukan tentera dikerah melakukan kerja pembesihan abu, selut tebal pasca letusan yang menyelubungi muka bumi pulau itu.

Letusan panjang La Cumbre Vieja itu juga telah memusnahkan kira-kira 3 ribu bangunan dan kediaman penduduk dan ribuan hektar tanah pertanian rosak.

Penduduk tempatan bagaimanapun bersyukur letusan gunung epik itu dilapor tidak melibatkan korban nyawa.

Ahli Vucanologists tempatan bagaimanapun memaklumkan, tempoh sekurang-kurangnya 10 hari diperlukan untuk kajian dilakukan sebelum


UAE perkenal lesen perkahwinan sivil, pastikan negara kekal kompetitif

ABU DHABI, 27 Disember - Buat kali pertama, Emiriah Arab Bersatu (UAE) mengeluarkan lesen perkahwinan sivil untuk pasangan bukan Islam, memetik laporan media tempatan dalam usaha negara itu mengekalkan kelebihannya berbanding negara serantau.

UAE yang dihuni 90% warga asing daripada kira-kira 10 juta penduduk berusaha meminda undang-undang bagi mengetengahkan negara sebagai kuasa besar pemodenan di wilayah yang sebahagian besar konservatif.

Agensi berita WAM melaporkan pasangan dari Kanada adalah yang pertama melangsungkan perkahwinan bawah undang-undang baharu itu.

Langkah itu, “menyumbang kepada kedudukan Abu Dhabi sebagai destinasi terkemuka dunia untuk golongan pakar dan berkemahiran dari seluruh dunia”, lapor WAM.

Perkahwinan sivil di Asia Barat adalah sesuatu yang jarang berlaku yang biasanya dikendalikan bawah pihak berkuasa agama, tidak seperti Tunisia dan Algeria perkahwinan sivil dibenarkan kerajaan.

Hujung tahun lalu, UAE merombak beberapa undang-udang berkaitan liberalisasi sosial yang direka bagi menyemarakkan sebuah negara progresif.

Ia termasuk menarik balik sekatan pasangan belum berkahwin tinggal bersama, mengurangkan sekatan pengambilan alkohol dan menawarkan kediaman jangka panjang.

Awal bulan ini, UAE mengumumkan sambutan hujung minggu, Sabtu dan Ahad seperti di dunia barat. - AFP


PM Somalia digantung tugas

SOMALIA, 27 Disember- Presiden Somalia, Mohamed Abdullahi Mohamed hari ini menggantung tugas Perdana Menteri, Mohamed Hussein Roble atas dakwaan rasuah dan penyalahgunaan tanah awam.Mohamed Abdullahi dalam satu kenyataan berkata, dimaklumkan bahawa Perdana Menteri telah melantik Menteri Pertahanan baharu pada 26 Disember 2021, tanpa melengkapkan siasatan terhadap campur tangan dalam kes rasuah melibatkan tanah awam.Oleh itu katanya, tugas dan kuasa Perdana Menteri digantung, sementara menunggu hasil siasatan.Mohamed Abdullahi turut mengarahkan penggantungan tugas komander tentera laut yang sebelum ini menuduh Perdana Menteri melakukan rampasan dan penyalahgunaan tanah awam.Krisis politik negara itu semakin meruncing dan pertelingkahan turut berlaku antara Perdana Menteri dan Presiden negara itu, semalam.Mohamed menuduh Perdana Menterinya gagal melaksanakan tugas memimpin negara melalui pilihan raya seperti diamanahkan.Manakala, Roble mendakwa Mohamed dengan sengaja mengganggu kelancaran pilihan raya umum yang sedang berlangsung. -AFP


"Awas Rusia!" - AS

AMERIKA SYARIKAT, 27 Disember- Awas Rusia! Padah menanti Moscow sekiranya hasrat menyerang Ukraine diteruskan.

Itu amaran tegas Amerika Syarikat ketika dunia kini dihangatkan dengan konflik terbaharu membabitkan Rusia dan negara jirannya, Ukraine.

Amaran tegas itu diulangi Amerika Syarikat menerusi Naib Presidennya, Kamala Harris dalam satu temuramah dengan CBS News, semalam.

Kamala memaklumkan, Rusia bakal dikenakan sekatan luar biasa jika mengganggu gugat kedaulatan Ukraine.

Tidak memperincikan bentuk sekatan terbabit, Kamala mendedahkan, perkara itu telah dimaklumkan Presiden Joe Biden kepada Presiden Rusia, Vladimir Putin sebelum ini.

Namun, secara berkias, Kamala menegaskan sekatan kali ini bersifat belum pernah dilaksanakan dan dikuatkuasakan serentak oleh negara-negara sekutu Amerika Syarikat. -AFP


7,500 penerbangan batal seluruh dunia

NEW YORK, 27 Disember- Lebih 7,500 penerbangan dibatalkan di seluruh dunia dan ribuan lagi ditangguhkan pada perayaan Hari Natal.Ia berikutan varian Covid-19 Omicron yang sangat menular dan mengancam jutaan orang.Malah, cuaca buruk menambah lagi huru-hara perjalanan di Amerika Syarikat, dengan ribut dijangka menyebabkan bencana di jalan raya di barat negara iaitu ke Seattle dan sebahagian California.Menurut Flightaware.com, lebih 2,000 penerbangan dibatalkan semalam termasuk 570 penerbangan berlepas dan tiba dari lapangan terbang Amerika Syarikat manakala 4 ribu kelewatan dilaporkan.Anak kapal dan kakitangan penerbangan jatuh sakit atau menjalani kuarantin selepas terdedah kepada Covid-19.Ini memaksa syarikat penerbangan Lufthansa, Delta, United Airlines, JetBlue, Alaska Airlines dan sebagainya membatalkan penerbangan meskipun ketika waktu puncak.Lebih 2,800 penerbangan terkandas di seluruh dunia pada Sabtu, termasuk lebih 990 penerbangan dari atau menuju ke lapangan terbang Amerika Syarikat dengan 8,500 kelewatan.Jumaat lalu, terdapat kira-kira 2,400 pembatalan dan 11,000 kelewatan. - AFP


18 terbunuh banjir di Brazil 35,000 penduduk hilang tempat tinggal

BRAZIL, 27 Disember - Jumlah kematian susulan hujan lebat dan banjir yang melanda negeri Bahia meningkat kepada 18 orang.Manakala kira-kira 35,000 penduduk hilang tempat tinggal.Semalam, pihak bomba mengesahkan seorang warga emas 60 tahun, lemas di sebatang sungai di selatan negeri itu."Dua orang turut dilaporkan hilang, manakala 19,580 hilang tempat tinggal dan 16,001 lagi terpaksa mencari tempat perlindungan, menjadikan keseluruhan yang terpaksa mencari perlindungan kepada 35,000 orang", jelas kenyataan agensi perlindungan awam Bahia, Sudec. Sudec turut memaklumkan, 286 orang lagi dilaporkan cedera sejak hujan lebat melanda negeri tersebut bulan lalu.Berdasarkan data anggaran lebih 430,800 orang terjejas dan situasi semakin buruk sejak beberapa hari lalu.  Menjelang petang semalam, jumlah kawasan perbandaran yang berada bawah amaran kecemasan meningkat kepada 72 dan 58 daripadanya mengalami krisis akibat banjir, jelas Suden."Ia adalah satu tragedi besar," kata Gabenor Rui Costa, selepas meninjau kawasan yang rosak menggunakan kapal terbang, semalam. - AFP


Tentera pakatan diterajui Arab Saudi lancar serangan besar-besaran terhadap Yaman

YAMAN, 27 Disember  - Pakatan yang diketuai Arab Saudi melancarkan serangan besar-besaran ke atas Yaman selepas peluru berpandu pemberontak Houthi membunuh dua warga Arab Saudi.Pemberontak Houthi memberi amaran, Arab Saudi bakal menerima tindak balas menyakitkan jika tidak menghentikan penentangannnya terhadap negara konflik itu.Yaman dilanda perang saudara sejak 2014, kerajaan yang diiktiraf masyarakat antarabangsa ditentang oleh Houthi yang menguasai sebahagian besar wilayah utara.Ribuan orang telah menjadi korban dengan Pertubuhan Bangsa Bersatu, PBB menyifatkan Yaman sebagai krisis kemanusiaan paling teruk di dunia.Dalam satu kenyataan, Pakatan itu menyatakan, operasi di Sanaa adalah tindak balas segera terhadap percubaan untuk memindahkan senjata dari kem Al-Tashrifat di SanaaPakatan itu juga kini sedang bersedia untuk melakukan operasi tentera secara besar-besaran.


130 Penerbangan domestik dibatalkan, ribut salji

JEPUN, 27 Disember - Sekurang-kurangnya 130 penerbangan domestik dibatalkan akibat ribut salji yang melanda Jepun.

Salji setebal 35 inci melanda beberapa wilayah menjelang pagi Ahad, turut menjejaskan perkhidmatan kereta api serta mengakibatkan kesesakan lalu lintas.

Salji tebal diramal berterusan di bahagian barat Jepun.

Menurut jurucakap kerajaan, Hirokazu Matsuno setakat ini tiada kemalangan jiwa dilaporkan.

Sementara itu, beratus-ratus penerbangan di seluruh dunia dibatalkan pada hujung minggu Krismas, berikutan penularan virus Omicron dalam kalangan pekerja syarikat penerbangan.


Puluhan mayat migran lemas ketika cuba merentasi lautan Mediterranean ditemukan di pantai Libya

LIBYA, 27 Disember - Puluhan mayat migran yang lemas ketika cuba merentasi lautan Mediterranean ke Eropah ditemukan di pantai Libya pada Sabtu.Libya menjadi pusat transit utama untuk migran kebanyakannya dari negara-negara Afrika yang mencari kehidupan lebih baik di Eropah.Pertubuhan Bulan Sabit Merah di Pelabuhan Khums di barat Libya berkata, "17 mayat termasuk satu mayat bayi telah ditemukan di pantai berhampiran Alous.Sepuluh lagi mayat ditemukan di satu lagi pantai lain"Kementerian Dalam Negeri pula menyatakan 14 mayat telah ditemukan dari sekumpulan 60 orang yang dipercayai hilang di lautan.Lebih ramai cuba merentasi laut Mediterranean tahun ini selepas jumlahnya berkurang sejak 2015.Menurut Pertubuhan Antarabangsa untuk Migrasi, kira-kira 1,500 mangsa telah lemas pada tahun 2021.Laluan Mediterranean Tengah dianggap sebagai laluan migrasi paling berbahaya di dunia, dengan lebih 17,000 kematian dan kehilangan yang direkodkan sejak 2014.


Lebih 11,000 penduduk hilang tempat tinggal di Brazil akibat banjir

BRAZIL, 27 Disember - Lebih 11,000  penduduk hilang tempat tinggal di negeri Bahia, Brazil berikutan hujan lebat yang mengakibatkan banjir.

Pihak berkuasa tempatan bertungkus-lumus menyalurkan bantuan segera kepada mangsa di kawasan yang terjejas

Menurut Agensi Perlindungan Awam, hujan lebat setakat ini telah menyebabkan 17 orang maut sejak November lalu.

"Seramai 4,185 penduduk cuba mendapatkan tempat perlindungan selepas hujan lebat melanda 19 bandar termasuk Guaratinga, Itororo dan Coarachi.

Selain itu, seramai 11,260 penduduk lagi terpaksa meninggalkan kediaman masing-masing",kata Agensi Perlindungan Awam

Bahia dan kerajaan persekutuan melancarkan operasi bersama pada Sabtu, dengan kerjasama negeri lain, untuk menggerakkan kakitangan, pesawat dan peralatan, serta memberikan bantuan kepada penduduk di kawasan banjir.

Gabenor Bahia, Rui Costa berkata, pihaknya telah mengambil semua pendekatan memastikan bantuan dapat disalurkan dengan segera kepada mangsa.

Banjir turut menjejaskan trafik di 17 buah jalan dengan ada antaranya diakibatkan oleh tanah runtuh.

Taburan hujan bulan ini di ibu negeri Bahia, Salvador berjumlah 250 millimeter sehingga Jumaat lalu, lima kali ganda berbanding purata tahunan sebelum ini.


Israel dedah rancangan menggandakan penduduk haram di Bukit Golan

BUKIT GOLAN, 26 Disember – Israel mengumumkan rancangannya untuk membelanjankan lebih USD300 juta bagi menggandakan jumlah penduduk haram Yahudi di Bukit Golan, 40 tahun selepas wilayah itu dirampas rejim zionis dari Syria.

Perdana Menteri, Naftali Bennett yang mengadakan mesyuarat mingguan di komuniti Mevi Hama, Bukit Golan pada Ahad berikrar bahawa tiba “masanya” untuk meningkatkan jumlah penduduk Yahudi Israel yang menetap di wilayah tersebut.

"Matlamat kita adalah menggandakan populasi di Golan, jelas Bennett ketika membentangkan program bernilai satu billion Syikal (USD317 juta) untuk pembangunan perumahan, pengangkutan, pelancongan dan kemudahan perubatan di kawasan tersebut.

Kira-kira 25,000 penduduk haram Israel tinggal di Bukit Golan bersama-sama 23,000 komuniti Druze yang masih kekal tinggal di wilayah tersebut selepas dirampas Israel dalam tragedi Perang Enam Hari Arab-Israel 1967.

Israel menambah wilayah itu miliknya pada 14 Disember 1981, meski tidak diiktiraf kebanyakan masyarakat antarabangsa, kecuali Amerika Syarikat.

"Tanpa ragu-ragu Bukit Golan adalah milik Israel, jelas Bennet sambil menyatakan pengiktirafan bekas Presiden Donald Trump, manakala pentadbiran Joe Biden telah menjelaskan bahawa tiada perubahan polisi mengenainya.

Israel dan Syria yang ketika ini secara teknikal masih dalam perang, hakikatnya hanya dipisahkan dengan sempadan Bukit Golan. - AFP


Pergolakan di Sudan, penunjuk perasaan kembali ke jalanan

KHARTOUM, 26 Disember- Pihak berkuasa terpaksa melepaskan gas pemedih mata untuk menyuraikan penunjuk perasaan.Penunjuk perasaan di Khartoum, Sudan terus berkumpul sekitar Istana Presiden walaupun pemimpinnya Abdallah Hamdok telah dilantik semula sebagai Perdana Menteri.Ia merupakan kali kedua mereka berkumpul membantah campur tangan tentera dalam pemerintahan negara.


Banjir di Brazil, lebih 11 ribu penduduk hilang tempat tinggal

BAHIA, 26 Disember- Lebih 11,000 penduduk kehilangan tempat tinggal di Bahia akibat bencana banjir di Brazil.Hujan lebat yang melanda negeri itu sejak November, turut mengorbankan 17 orang, termasuk kematian baharu Khamis lalu.Lebih 4,000 orang lagi mencari tempat berlindung selepas hujan lebat berlaku di 19 bandar, termasuk Guaratinga, Itororo dan Coarachi.Kerajaan Brazil berusaha mengambil segala tindakan bagi menyalurkan bantuan kepada mereka yang terjejas.Banjir yang berlaku telah menyebabkan 17 jalan raya tidak dapat digunakan,disebabkan tanah runtuh.


Hampir 6,000 penerbangan dibatalkan serta ditunda di seluruh dunia akibat ancaman Omicron

NEW YORK, 26 Disember - Hampir 6,000 penerbangan dibatalkan, manakala beribu-ribu lagi ditunda di seluruh dunia akibat ancaman Omicron. Menurut Flightaware.com, sebanyak 900 pembatalan direkodkan setakat pagi ini.Lebih 2,600 penerbangan pula dibatalkan sejak semalam termasuk 929 penerbangan dari atau menuju ke Lapangan Terbang Amerika Syarikat dengan 6,000 penerbangan mengalami kelewatan.Kira-kira 2,400 penerbangan dibatalkan dan 11,000 penerbangan ditunda pada Jumaat lepas.- AFP


India lancar program imunisasi COVID-19 untuk remaja 15 tahun dan ke atas

NEW DELHI, 26 Disember - India akan melancarkan program imunisasi COVID-19 yang menyasarkan remaja berumur 15 tahun dan ke atas, 3 Januari depan.Dos penggalak pula akan diberikan kepada petugas kesihatan dan barisan hadapan, serta warga emas berumur 60 tahun ke atas, seminggu kemudian.Perdana Menteri, Narendra Modi berkata, perkara itu diputuskan, susulan kebimbangan mengenai penularan varian Omicron.Sehingga kini, lebih 61 peratus populasi dewasa di India telah melengkapkan vaksinasi.Manakala, 90 peratus telah menerima sekurang-kurangnya satu dos vaksin. - AFP


104,611 kes baharu COVID-19 direkodkan di Perancis

PARIS, 26 Disember - Kes COVID-19 di Perancis buat pertama kali mencecah enam angka.Sebanyak 104,611 kes positif dilaporkan dalam tempoh 24 jam, angka harian tertinggi selama tiga hari berturut-turut.Demikian menurut data terkini yang dikeluarkan agensi kesihatan awam Perancis.Negara itu merekodkan peningkatan kes secara ketara sejak awal bulan ini yang menyaksikan jumlah kes positif mencecah 50 ribu buat kali pertama pada 4 Disember. - AFP


10 maut dalam nahas lebuhraya di Iran

TEHRAN, 25 Disember - Sekurang-kurangnya 10 orang maut dan berbelas lagi cedera dalam nahas di lebuh raya Ahvaz-Khorramshahr, di wilayah Khuzestan, Iran pada Sabtu.Nahas itu melibatkan beberapa kenderaan berat dan ringan termasuk sebuah bas mini yang membawa pekerja syarikat minyak, bertembung antara satu sama lain, lapor Agensi Anadolu (AA) memetik pihak berkuasa tempatan.Ketua polis trafik wilayah itu, Reza Dolatshahi, berkata pihaknya menerima laporan mengenai kemalangan tersebut kira-kira 7 pagi waktu tempatan.Antara yang terbunuh ialah pekerja Yadavaran, satu daripada syarikat minyak terbesar di negara itu.Dolatshahi berkata punca kejadian sedang disiasat.Banyak kematian akibat nahas jalan raya dilaporkan berlaku di lebuh raya antara Ahvaz dan Khorramshahr.Menurut Dolatshahi, seramai 442 telah kehilangan nyawa dalam nahas jalan raya di wilayah itu dalam tempoh lapan bulan pertama tahun ini.-- BERNAMA


Palestin rekod lima kes baharu COVID-19 varian Omicron

RAMALLAH (Palestin), 25 Disember - Palestin merekodkan lima kes baharu COVID-19 varian Omicron pada Sabtu, lapor Agensi Anadolu. Dalam satu kenyataan, jurucakap kementerian Kamal Al-Shakhra, berkata jangkitan baharu itu dilaporkan di Tebing Barat yang diduduki.Beliau berkata jumlah keseluruhan kes varian Omicron di wilayah Palestin setakat ini adalah sebanyak 23. Pihak berkuasa kesihatan Palestin melaporkan tiga kes pertama varian baharu pada 23 Disember.-- BERNAMA


Dua lelaki dipercayai anggota militan maut dalam insiden berbalas tembakan di Pattani

PATTANI, 25 Disember - Dua lelaki dipercayai anggota militan ditemui maut dalam satu insiden berbalas tembakan di Pattani, selatan Thailand dalam insiden yang bermula pada tengahari Jumaat.Penolong Ketua Polis (Siasatan) Thung Yang Daeng Kol. Naris Kaje berkata bertindak atas maklumat orang awam, pasukan keselamatan mengepong sebuah rumah di daerah Thung Yang Daeng di mana dua lelaki yang dipercayai anggota Barisan Revolusi Nasional (BRN) bersembunyi.“Kami cuba berunding dengan kedua-dua lelaki itu agar menyerah diri tetapi mereka melepaskan tembakan ke arah pasukan keselamatan. “Insiden bebalas tembakan berlanjutan hampir dua jam iaitu dari 6 petang sehingga 8 malam. “Apabila keadaan reda, pasukan keselamatan menemui dua mayat dalam rumah,” katanya. Beliau berkata kedua-dua lelaki itu mempunyai sekurang-kurang lima waran tangkap -- BERNAMA


Rampasan terbesar 1.3 tan ketamin oleh polis Hong Kong

HONG KONG, 25 Disember - Polis hari ini mengesahkan berjaya melakukan rampasan ketamin terbesar dalam sejarah seberat 1.3 tan bernilai lebih AS$100 juta (RM419 juta) yang cuba diseludup melalui perairan di negara itu.Ketua Polis, Ip Sau-lan, berkata rampasan dilakukan semalam apabila pihak berkuasa itu berjaya merampas dadah itu ketika cuba dibawa keluar dari sebuah bot laju di kawasan persisiran laut di Lei Yue Mun.Katanya, susulan itu tiga lelaki warga tempatan dan seorang warga India berusia antara 32 hingga 47 tahun ditahan bagi membantu siasatan."Sindiket pengedaran dadah kebiasaannya menggunakan bot nelayan atau kapal laut untuk menyeludup dadah ke laut lepas berhampiran perairan Hong Kong."Siasatan sedang dijalankan dan kami menjangkakan lebih ramai suspek akan ditahan," katanya pada sidang media.Pada masa sama, Sau-lan berkata, sekatan perjalanan yang dilaksanakan bagi mengekang COVID-19 memaksa penyeludup membawa dadah dalam jumlah yang lebih besar dengan kaedah lebih berisiko iaitu menggunakan keldai dadah."Pengedar mungkin akan terus menyeludup dadah secara pukal jika Hong Kong mengekalkan sekatan perjalanan akibat pandemik," katanya. - AFP


Varian Omicron kini dikesan di 110 buah negara- WHO

GENEVA, 25 Disember- Pertubuhan Kesihatan Sedunia, WHO, memaklumkan varian Omicron COVID-19 telah dikesan di 110 buah negara dunia. Jangkitan varian itu telah menunjukkan corak peningkatan ketara berbanding varian Delta.Di negara yang terdapat penularan dalam komuniti, Omicron nyata menular lebih pantas berbanding Delta dengan tempoh berganda di antara dua dan tiga hari.Namun kajian awal di Afrika Selatan, United Kingdom dan Denmark menunjukkan Omicron menyebabkan risiko kemasukan ke hospital lebih rendah berbanding Delta.


Kes COVID-19 di AS semakin meningkat

AMERIKA SYARIKAT, 25 Disember - Jumlah kumulatif kes COVID-19 di Amerika Syarikat telah melebihi 51.8 juta pada Khamis, dengan angka kematian turut melepasi jumlah 813,000 orang.

Data terbaharu tersebut dikeluarkan oleh Pusat Sistem Sains dan Kejuruteraan (CSSE) Universiti Johns Hopkins.

Secara spesifiknya, jumlah kes baharu di negara itu meningkat kepada 51,802,734 manakala jumlah kematian mencecah 813,991.

Ketika ini, banyak hospital di Amerika Syarikat berdepan tekanan hebat untuk menangani kes varian Omicron dan Delta yang mana menyebabkan petugas-petugas perubatan berada dalam keletihan.

Data sehingga Khamis turut menunjukkan lebih 70,000 orang dimasukkan ke hospital di seluruh negara akibat COVID-19.

Jumlah purata kes baharu juga melebihi 69,000 orang setiap minggu, naik sebanyak 11% dalam tempoh 2 minggu.

Situasi itu turut menjejaskan perayaan Krismas dengan Datuk Bandar New York, Bill de Blasio mungkin mengenakan peraturan yang lebih ketat pada sambutan di dataran Times Square.

Antaranya, semua pengunjung perlu memakai pelitup muka dan menunjukkan bukti menerima vaksin lengkap.


Omicron: Lebih 2,300 penerbangan dibatalkan perjalanan cuti hujung tahun dan Krismas tergendala

AMERIKA SYARIKAT, 25 Disember – Lebih 2,300 penerbangan di seluruh dunia terpaksa dibatalkan dan ribuan lagi ditunda tatkala varian berbahaya Omicron menjejaskan perjalanan cuti hujung tahun dan sambutan Hari Krismas.

“Bagaimanapun satu laluan tidak terjejas, Santa masih dapat menyampaikan hadiah krismas kepada kanak-kanak di seluruh dunia”, jaminan Pegawai Pertahanan Udara kepada Presiden Amerika Syarikat, Joe Biden.

Menurut laman sesawang Flightaware.com, sejumlah 2,325 penerbangan dibatalkan di seluruh dunia pada Jumaat termasuk 616 penerbangan tiba dan berlepas dari lapangan terbang Amerika Syarikat. Lebih 8,000 lagi jadual penerbangan ditunda.

“Lebih 1,400 pembatalan dimumkan semalam pada sambutan Hari Krismas”, menurut laman sesawang tersebut.

Banyak juruterbang, kru pesawat dan kakitangan lain mengambil cuti sakit atau diarah menjalani kuarantin selepas terdedah covid-19, memaksa Lufthansa, Delta, United Airlines dan syarikat penerbangan lain membatalkan penerbangan ketika salah satu kemuncak perjalanan hujung tahun.

Menurut Flightaware, United Airlines telah membatalkan lebih 185 jadual penerbangan semalam atau 10% daripadanya dijadualkan semula.

"Peningkatan kes Omicron di seluruh negara minggu ini menyebabkan kesan langsung terhadap kru penerbangan dan petugas yang menjalankan operasi, jelas United Airlines dalam satu kenyataan.

“Kesannya, kami terpaksa membatalkan beberapa penerbangan dan memaklumkan kepada pelanggan sebelum mereka tiba di lapangan terbang, kata syarikat itu sambil menjelaskan pihak syarikat sedang berusaha menjadualkan semula penerbangan.

Syarikat peberbangan Delta pula membatalkan sekurang-kurangnya 166 penerbangan dan turut memohon maaf kepada pelanggan yang terpaksa menunda perjalanan cuti Krismas dan hujung tahun. - AFP


Puluhan hilang, belasan terbunuh bot bawa pendatang karam di Greece

GREECE, 25 Disember – Sekurang-kurangnya tiga orang terbunuh apabila bot dinaiki sekumpulan migran karam di Aegean pada Jumaat hanya beberapa jam selepas kejadian sama mengorbarkan 11 nyawa.

Kejadian terbaru itu yang ketiga selepas Rabu lalu meskipun aktiviti penyeludupan tinggi di perairan Greece semakin berkurangan sejak beberapa bulan lalu.

Menurut anggota pengawal pantai Greece, mereka menemukan tiga mayat dan menyelamatkan 57 individu dari bot yang terbalik dan karam berhampiran pulau Paros.

Pada petang Khamis lalu, 11 mayat ditemukan dari sebuah bot yang terkandas di sebuah pulau kecil di utara Antikythera, Greece.

“90 orang yang terkandas di pulau berkenaan diselamatkan termasuk 27 kanak-kanak dan 11 wanita”, menurut anggota pengawal pantai.

“Pada Rabu, sebuah bot membawa pendatang terbalik berhampiran pulau Folegandros, membunuh sekurang-kurangnya tiga orang. 13 orang diselamatkan sementara puluhan lagi hilang”, jelas pihak berkuasa Greece.

Mereka yang terselamat menyatakan, ketika kejadian terdapat 32 orang berada dalam bot malang itu, sementara yang lain menyatakan bot berkenaan membawa 50 pendatang.

Suruhanjaya Tinggi Pertubuhan Bangsa-Bangssa Bersatu bagi Pelarian, UNHCR menyifatkan insiden Folegandros adalah yang terburuk di laut Aegean pada tahun ini.

“Tragedi kapal karam ini adalah peringatan perit bahawa masih terdapat individu melakukan pelayaran berbahaya untuk mencari perlindungan keselamatan, kata Adriano Silvestri wakil UNHCR di Greece.

Sementara itu pada awal Jumaat pengawal pantai telah memintas sebuah bot membawa 92 lelaki dan kanak-kanak lelaki selepas terkandas di pantai semenanjung Peloponnese.

Tiga penyeludup yang pada awalnya cuba melarikan diri berjaya ditahan.

UNHCR menganggarkan lebih 2,500 orang mati atau hilang di laut dalam misi mereka ke Eropah bagi mencari kehidupan baharu sejak Januari sehingga November tahun ini.

Manakala hampir sejuta orang kebanyakannya pelarian Syria tiba di negara Kesatuan Eropah sejak 2015 selepas berjaya mengharungi risiko perairan Greece. – AFP


Perancis catat rekod baharu kes positif COVID-19 tertinggi

Perancis, 25 Disember - Perancis catat rekod baharu kes positif harian dengan 94,124 individu SEMALAM iaitu tertinggi sejak wabak COVID-19 melanda.

Jumlah itu dijangka terus meningkat susulan penularan varian omicron dan sempena sambutan Hari Natal.

16,173 orang telah dimasukkan ke hospital, dengan 3,254 berada di Unit Rawatan Rapi (ICU).

Angka kematian di Paris kini melebihi 122,000 orang.

Kira-kira 76.5 peratus daripada 67.4 Juta penduduknya telah menerima vaksin lengkap, sementara 21 juta lagi telah mendapatkan dos penggalak. - AFP


Australia tidak bercadang laksana perintah berkurung

Australia, 25 Disember - Australia tidak bercadang melaksanakan semula perintah berkurung biarpun kes Covid-19 kembali meningkat susulan penularan varian Omicron.

Perdana Menteri Australia Scott Morrison berpendapat sekatan merupakan langkah terkebelakang.

Morrison berkata kerajaannya perlu beralih daripada melaksanakan penguatkuasaan.

Ini kerana pentadbirannya enggan menambah gangguan kepada kehidupan harian orang ramai.

Justeru, Canberra tidak bercadang untuk melaksanakan semula perintah berkurung.

Sebaliknya, rakyat diajak hidup bersama virus dengan penuh tanggungjawab.

Sekitar 4 ribu 600 kes harian baharu dilaporkan dalam tempoh 24 jam. - AFP


AS luluskan penggunaan pil anti COVID-19

AMERIKA SYARIKAT, 24 Disember- Amerika Syarikat meluluskan penggunaan pil anti Covid-19 bagi golongan berisiko dan yang berusia 12 tahun bagi mengekang lonjakan kes jangkitan varian Omicron.

Paxlovid, yang merangkumi dua jenis tablet, diberikan kelulusan penggunaan kecemasan oleh Pentadbiran Makanan dan Ubat-Ubatan (FDA) selepas kajian klinikal membuktikan ia berupaya mengurangkan risiko kemasukan ke hospital dan kematian.

Amerika Syarikat setakat ini membelanjakan 5.3 bilion dolar bagi proses perolehan 10 juta rawatan lengkap menggunakan pil Paxlovid, dengan penghantaran pertama merangkumi 265 ribu bakal dilaksanakan pada Januari ini.

FDA menegaskan rawatan menerusi pil berkenaan sepatutnya menjadi pelengkap, berbanding dianggap pengganti vaksin yang sehingga kini kekal sebagai sandaran utama dalam memerangi Covid-19.

Sementara itu, badan kawal selia ubat Kesatuan Eropah (EU) minggu lalu membenarkan negara anggota menggunakan pil keluaran Pfizer bagi membendung gelombang jangkitan varian Omicron.

Kebenaran itu diberikan susulan peningkatan kes di Amerika Syarikat yang berpunca daripada varian itu.


Turki lancar vaksin COVID-19, TURKOVAC

TURKI, 24 Disember- Turki melancarkan pengeluaran besar-besaran vaksin Covid-19, TURKOVAC selepas mendapat kelulusan untuk diguna sebagai penggunaan kecemasan.

Proses membangunan TURKOVAC yang bermula pada April 2020 itu melalui proses kajian praklinikal sebelum berjaya di dimuktamadkan pada Oktober tahun yang sama.

Fasa pertama kajian bermula pada bulan berikutnya melibatkan 44 sukarelawan manakala fasa kedua dilancarkan pada 10 Februari 2021 dengan penyertaan 250 sukarelawan.

Data kajian kedua-dua fasa berkenaan menunjukkan hasil yang positif dan sebelum pihak berkuasa kemudian melancarkan kajian fasa tiga.

Di bawah fasa tiga, dos pertama vaksin telah diberikan pada 22 Jun 2021 yang turut disertai Presiden Recep Tayyip Erdogan, sekali gus mengumumkan nama vaksin itu sebagai Turkovac.

Beribu-ribu sukarelawan yang tidak dijangkiti Covid-19 atau telah mendapat vaksin sebelum ini, disuntik dengan Turkovac sebagai sebahagian kajian untuk fasa tiga.

Pada Oktober lepas,  Turkovac digunakan sebagai dos penggalak dan sukarelawan yang sebelum ini menerima dua dos vaksin Sinovac,  diberikan dos penggalak sama ada Turkovac atau Sinovac bergantung kepada pilihan mereka.


Belanda tuntut hukuman seumur hidup suspek menembak jatuh MH17

BELANDA, 24 Disember- Pasukan pendakwaan Belanda menuntut hukuman seumur hidup tiga warga Rusia dan seorang Ukraine yang didakwa menembak jatuh penerbangan Malaysia Airlines MH17, tujuh tahun lalu.

Mereka berkata, semua tertuduh dikaitkan membantu membekalkan sistem peluru berpandu yang diguna pemisah pro-Rusia untuk menembak roket kapal terbang penumpang itu.

Dalam kejadian pada 2014 itu, serangan telah mengorbankan kesemua 298 penumpang dan kru pesawat yang sebahagian besarnya warga Belanda.

Rentetan tragedi, berlaku drama tuding jari membabitkan dua negara dengan Belanda menuduh Rusia bertanggungjawab ke atas insiden tersebut namun pihak berkuasa Moscow menafikan penglibatan mereka.

Selepas bertahun-tahun mengumpul bukti, pasukan penyiasat antarabangsa membuat kesimpulan pada Mei 2018 bahawa pelancar yang digunakan untuk menembak jatuh pesawat itu dalam perjalanan dari Amsterdam ke Kuala Lumpur itu adalah milik Briged Peluru Berpandu Anti-Pesawat Ke-53 Rusia.

Pendakwa berkata, bukti menunjukkan kesemua suspek dikaitkan dengan pemberontak yang disokong Rusia di timur Ukraine dan memainkan peranan yang berbeza tetapi penting dalam insiden berkenaan.

Empat suspek yang sedang dibicarakan adalah warga Rusia, Igor Girkin, Sergei Dubinsky dan Oleg Pulatov masing-masing telah menafikan penglibatan sama ada dalam mesej video atau dalam wawancara media yang ditunjukkan di mahkamah.

Hujah penutup daripada peguam Pulatov dijangka pada bulan Mac dan keputusan pada akhir tahun 2022.


China sedia anjurkan Sukan Olimpik Musim Sejuk 2022 Beijing

CHINA, 24 Disember- China sudah bersedia untuk menganjurkan Sukan Olimpik Musim Sejuk 2022 di Beijing.Ini selepas pembinaan kesemua venue pertandingan telah pun siap sepenuhnya.

Sebelum ini terdapat kebimbangan mengenai status penganjurannya susulan pendemik Covid-19.Namun, pihak kerajaan berjaya mengawal penularan virus itu di sana dengan melaksanakan Prosedur Operasi Standard-SOP yang sangat ketat.Menurut pegawai yang terlibat, kesemua 12 lokasi pertandingan telah pun siap dan lengkap dengan segala kemudahan untuk atlet.Bagi mengurangkan risiko penularan Covid-19, kesemua pgawai yang terlibat akan diberi suntikan vaksin dos penggalak dan atlet akan melalui ujian saringan yang kerap.Antara venue yang menjadi tumpuan adalah reka bentuk Pusat Ski Kebangsaannya yang menyerupai perhiasan tradisional China, Ruyi yang melambangkan tuah.Ia telah dibuka kepada pengunjung untuk merasai sendiri pengalaman bermain ski di venue berkenaan.Olimpik Musim Sejuk Beijing 2022 akan berlangsung mulai 4 hingga 20 Februari melibatkan tiga zon iaitu di Beijing, Zhang-jiakou dan Yanqing.


Rusia tambah tentera di sempadan Ukraine

RUSIA, 23 Disember- Rusia dilaporkan terus menambah bilangan tenteranya di sempadan Ukraine, dalam misi melakukan serangan ke atas negara jirannya itu.Perkara itu didedahkan Jabatan Negara Amerika Syarikat yang memantau rapi ketegangan terbaharu membabitkan dua negara itu.

Menurut jurucakap jabatan itu, Rusia dikesan terus meningkat kekuatan tentera dan tindakan tersebut kini dipantau rapat dan teliti oleh Amerika Syarikat dan sekutunya.Malah, pendedahan itu turut disokong Jerman yang melaporkan pihaknya mengesan banyak pergerakan tentera berlaku di sempadan antara Rusia dan Ukraine.Tindakan Moscow itu dikaitkan sebagai sebagai persediaan melakukan pencerobohan dan serangan terhadap Ukraine.Bagaimanapun negara barat dan Pertubuhan Bangsa-Bangsa Bersatu mengancam mengenakan sekatan besar-besaran jika Rusia meneruskantindakan tersebut.Ketegangan baharu itu dibimbangi memberi kesan buruk kepada kedua-dua negara terlibat dan dunia.


WHO mengesyorkan sambutan Krismas dibatalkan

GENEVA, 23 Disember - Kebimbangan terhadap peningkatan kes varian Omicron terus menyebabkan banyak negara di seluruh dunia membuat sekatan untuk mengelakkan penularan Covid-19.WHO pula mengesyorkan agar sambutan perayaan Krismas dibatalkan.Ketua Pengarah Pertubuhan Kesihatan Sedunia (WHO) Dr Tedros Adhanom Ghebreyesus memberi amaran, sikap tergesa-gesa negara-negara kaya untuk melancarkan dos vaksin Covid-19 tambahan telah meluaskan lagi jurang ketidaksamaan dalam akses kepada suntikan yang akan memanjangkan lagi penularan wabak itu."Ketidaksamaan yang ketara dalam akses kepada vaksin menyebabkan penduduk di negara-negara miskin terdedah tanpa suntikan ketika negara-negara kaya melancarkan program suntikan dos penggalak.WHO juga mengesyorkan semua acara sepanjang sambutan Krismas dibatalkan berikutan peningkatan kes Covid-19 varian Omicron di seluruh dunia" ujar Dr Tedros .Ia adalah langkah sementara untuk kembali kepada keadaan normal.


Banjir : Presiden Maldova sampaikan rasa simpati kepada Malaysia

KUALA LUMPUR , 23 Disember - Presiden Republik Moldova, Maia Sandu menyampaikan rasa simpati kepada Malaysia berikutan bencana banjir yang melanda negara pada masa ini. Kedutaan Besar Malaysia di Bucharest, Romania dalam satu kenyataan memaklumkan, Sandu menyampaikan rasa simpati tersebut selepas Duta Besar Malaysia ke Romania, Tengku Datuk Sirajuzzaman Tengku Mohamed Ariffin yang turut ditauliahkan serentak ke Moldova menyerahkan watikah pelantikan kepada presiden republik itu di Chisinau, Moldova. "Sandu menekankan keperluan untuk memanfaatkan peluang ekonomi dan perdagangan baharu yang dibuka hasil daripada perkembangan global. Beliau juga memajukan cadangan untuk meneliti draf perjanjian antara Malaysia dengan Moldova yang akan bermanfaat kepada kedua-dua negara dan rakyat".Kenyataan itu juga menyebut, Tengku Sirajuzzaman akan terus meneroka cara untuk mengukuhkan hubungan dua hala yang sedia terjalin antara kedua-dua negara. Hubungan diplomatik antara Malaysia dengan Moldova telah terjalin sejak 1993 dengan Kedutaan Besar Malaysia di Bucharest, Romania ditauliahkan serentak ke Republik Moldova.


FILIPINA, 16 Disember - Pasukan penyelamat Filipina terus bergelut menyelamatkan mangsa Taufan Rai yang kini dilapor meragut hampir 400 nyawa dan Eropah dinasihat siap sedia hadapi lonjakan besar kes Covid-19.

Pasukan penyelamat Filipina bergelut menyelamatkan mangsa Taufan Rai yang membadai wilayah selatan dan tengah negara itu.Taufan yang meragut hampir 400 nyawa dan beratus-ratus yang lain cedera dilapor sebagai bencana yang membawa kemusnahan yang sangat dahsyat.Setakat ini lebih 400,000 penduduk kini berlindung di pusat-pusat pemindahan sementara ataupun tinggal bersama saudara-mara mereka.Pulau Bohol yang terjejas teruk diisytiharkan sebagai lokasi pusat bencana.


AS edar 500 juta kit ujian COVID-19 - AFP

AMERIKA SYARIKAT, 21 Disember - 500 juta kit ujian COVID-19 akan diedar pihak berkuasa Amerika Syarikat secara percuma bagi mengekang penularan varian Omicron yang semakin meningkat.Turut bakal digerakkan kakitangan perubatan tentera dan peningkatan usaha pemberian vaksin.Pegawai Kanan White House memaklumkan langkah itu boleh dilaksana sebagai alternatif kepada pelaksanaan sekatan.Orang ramai yang berminat boleh memohon kit ujian COVID-19 secara dalam talian.Pada masa sama petugas kesihatan akan dihantar ke beberapa lokasi strategik bagi mengimbangi jangkitan di sesuatu kawasan.Lebih banyak pusat vaksinasi juga bakal ditambah.Mengakui memiliki fasiliti dan peralatan lengkap White House yakin Amerika mampu menangani gelombang baharu COVID-19 yang disumbang varian Omicron.Pada masa sama  masyarakat diingatkan untuk sentiasa mengamalkan kawalan kendiri dengan memakai pelitup muka dan menjaga jarak fizikal.Menerusinya Hari Krismas dan musim cuti boleh disambut.


Lebih 3.3 juta penduduk dunia maut akibat COVID-19 - WHO

21 Disember - Lebih 3.3 juta penduduk dunia kehilangan nyawa akibat COVID-19 tahun ini.

Angka itu lebih tinggi berbanding kematian disebabkan HIV, malaria dan batuk kering pada 2020.

Menurut Ketua Pengarah Pertubuhan Kesihatan Sedunia (WHO); Tedros Ghebreyesus, kira-kira 50,000 nyawa terkorban akibat COVID-19 di seluruh dunia setiap minggu.

Angka itu mungkin lebih tinggi memandangkan ada kes kematian yang tidak dilaporkan.

Tahun hadapan sepatutnya menjadi tahun pandemik ditamatkan, namun ia dijangka berdepan jalan sukar susulan penularan varian Omicron.

Ini kerana varian terbabit terbukti menular lebih pantas berbanding Delta.

WHO berharap angka korban dapat dikawal dengan mengelak diri daripada dijangkiti menerusi amalan kawalan kendiri.

Masyarakat diminta sentiasa berhati-hati terutama menjelang musim perayaan Krismas dan Tahun Baharu.


Britain kuatkuasa langkah ketat kekang COVID-19 - AFP

BRITAIN, 21 Disember  - Britain dijangka menguatkuasakan langkah-langkah lebih ketat menjelang sambutan Krismas bagi mengekang penularan wabak COVID-19.Sekiranya tidak dilaksanakan berkemungkinan negara terbabit bakal merekodkan dua juta kes menjelang hujung bulan ini. Menteri Kesihatan Sajid Javid berkata, pertambahan mendadak kes disumbang varian Omicron.Justeru, peluasan sekatan adalah wajar dilaksanakan.Turut senada, Datuk Bandar London, Sadiq Khan.Beliau yakin pelaksanaan sekatan tambahan bukan sesuatu yang boleh dielakkan demi melindungi khidmat jagaan kesihatan awam Britain.Hujung minggu lalu, beliau mengisytiharkan penularan varian Omicron sebagai "insiden besar".Selain Britain, negara-negara Eropah lain juga sudah memperketat langkah-langkah bagi menangani penularan Covid-19.Ketika ini, Jerman memerlukan semua pelawat dari Britain untuk menjalani kuarantin selama 14 hari, tanpa mengira status vaksinasi mereka.Belanda pula diletakkan di bawah sekatan pergerakan lebih ketat selama dua minggu, sepanjang perayaan Krismas dan Tahun Baru.


71 kes varian Omicron dikesan di Singapura - AFP

SINGAPURA, 21 Disember - 71 kes membabitkan varian Omicron dikesan di Singapura setakat semalam.

65 daripadanya merupakan kes import dan enam lagi jangkitan tempatan.

Perkara itu diumum Kementerian Kesihatan Singapura (MOH) menerusi satu kenyataan.

Menurut MOH satu kluster melibatkan tiga kes COVID-19 yang dikaitkan dengan pusat kecergasan juga telah dikesan pada Isnin.

Dua kes diuji positif untuk varian itu manakala hasil ujian kes selebihnya belum selesai.

Mereka tidak mempunyai sejarah perjalanan ke luar negara.

Ketika ini usaha pengesanan kontak giat dijalankan.

Mereka yang dikenal pasti akan dikuarantin dan sebagai langkah berjaga-jaga.

Setakat semalam negara seberang tambak itu merekodkan 276,105 kes COVID-19 dengan 815 kematian.


Omicron: Strain dominan di Amerika Syarikat, WHO gesa usaha tangani pandemik dipergiatkan

WASHINGTON, 21 Disember - Varian Omicron yang merebak pantas kini menjadi strain dominan Covid-19 di Amerika Syarikat.Demikian menurut laporan pihak berkuasa kesihatan negara itu selepas Pertubuhan Kesihatan Sedunia, WHO menggesa agar usaha lebih giat dilaksana dalam memastikan wabak itu berakhir tahun depan."Varian baharu menyebabkan kes positif melonjak, memaksa sekatan pergerakan lebih ketat dilaksanakan di beberapa negara. Namun di Amerika Syarikat, Presiden Joe Biden tidak merancang untuk melaksanakan sekatan lebih ketat di seluruh negara", jelas Setiausaha Akhbar White House, Jen Psaki."Kes positif Omicron di Amerika Syarikat kini menyumbang kira-kira 73.2% daripada jumlah kes baharu mingguan berakhir Sabtu lalu", menurut Pusat Kawalan dan Pencegahan Penyakit Amerika Syarikat. "Di beberapa tempat, Pacific Northwest, Selatan dan Midwest sudah mencecah lebih 90% daripada keseluruhan kes jangkitan baharu Covid-19".Dalam pada itu, seorang kakitangan White House yang sudah menerima vaksin lengkap disahkan positif Covid-19. Tiga hari lalu, kakitangan itu dilapor menghabiskan masa selama 30 minit berdekatan Biden.Namun, setakat ini Biden diuji negatif Covid-19. - AFP


Taufan Rai: Tentera bergegas bantu penduduk yang terselamat

LOBOC, 21 Disember - Tentera Filipina kini bergegas untuk menghantar bantuan makanan dan air bersih ke pulau-pulau yang dilanda Taufan Rai bagi membantu ratusan ribu penduduk yang kehilangan tempat tinggal dan memerlukan bantuan segera. "Ribuan anggota tentera, polis dan pengawal pantai telah ditugaskan untuk menghantar bantuan, air bersih dan bekalan perubatan kepada penduduk yang kini berdepan kesukaran bagi mendapatkan keperluan asas."Saya juga telah mengarahkan tentera untuk menggunakan ke semua aset yang ada seperti kapal, bot, pesawat dan trak untuk menghantar barangan bantuan ke kawasan terjejas", jelas Setiausaha Pertahanan Filipina, Delfin Lorenzana.Sekurang-kurangnya 375 orang terbunuh dan ratusan lagi cedera ketika taufan Rai membadai wilayah selatan dan tengah kepulauan itu pada Khamis lalu memusnahkan kediaman penduduk serta menyebabkan bekalan elektrik terputus.Pertubuhan Bangsa-Bangsa Bersatu, PBB menyifatkan Rai sebagai taufan amat dahsyat menyebabkan kemusnahan teruk.“Tidak pernah seumur hidup saya mengalami taufan seperti itu,” kata Ketua Gereja, Antonieto Cabajog yang tinggal di Surigao utara pulau Mindanao.Agensi bencana Filipina melaporkan, ketika ini lebih 400,000 orang menghuni di pusat pemindahan sementara dan ada yang tinggal bersama keluarga yang terselamat daripada bencana yang disifatkan paling dahsyat pada tahun ini.Salah satu kawasan paling teruk terjejas, Bukit Cokelat Bohol merekodkan sekurang-kurangnya 94 orang mati, menurut Gabenor Wilayah Arthur Yap melalui status di Facebook miliknya.Keadaan malapetaka telah diisytiharkan di kawasan pulau tersebut.Taufan Rai yang membadai kepulauan itu pada Khamis lalu membawa kelajuan angin sehingga 195 kilometer sejam. - AFP


Angka korban Taufan Rai di Filipina terus meningkat 109 orang

MANILA - 20 Disember - Filipina terus dibadai Taufan Rai.

Setakat ini, 109 mangsa dillaporkan terbunuh.

Risiko besar dibawa taufan itu, telah memaksa 300,000 penduduk meninggalkan kediaman masing-masing.

Ini merupakan bencana terburuk pernah dialami negara itu tahun ini.

Taufan Rai dengan kelajuan angin 195 kilometer sejam itu, mula membadai wilayah selatan Filipina pada Khamis lalu.

Ia menyebabkan banyak kawasan dibanjiri air SERTA bekalan elektrik dan saluran komunikasi, terputus.

Malah kebanyakan rumah mengalami kerosakan bumbung, selain menyebabkan banyak tiang elektrik tumbang

Pihak penyelamat kini masih meneruskan operasi menyalurkan bantuan makanan dan air ke kawasan terjejas.

Sebelum ini, Gabenor Bohol memaklumkan, separuh daripada angka kematian itu, berlaku di wilayah itu.


12 maut letupan gas di Pakistan

KARACHI, 19 Disember - Sekurang-kurangnya 12 orang terbunuh dan 11 lagi cedera dalam letupan gas di bandar pelabuhan Karachi, Pakistan.

Menurut jurucakap polis, punca letupan di cawangan bank terbesar Pakistan, Habib Bank Limited itu, mungkin berpunca daripada kebocoran gas.

Stesen minyak, kereta dan motosikal yang diletakkan berhampiran lokasi turut rosak teruk.

Kes letupan disebabkan kerosakan silinder gas yang digunakan untuk memasak dan di dalam kereta adalah perkara biasa di Pakistan.

Negara itu sering mengalami masalah infrastruktur usang, pembinaan haram dan perkhidmatan perbandaran yang kurang cekap.

Undang-undang pembinaan juga sering tidak dipatuhi .

Bulan lalu, Mahkamah Agung negara itu mengarahkan sebuah pangsapuri dirobohkan kerana didapati dibina di atas tapak haram di jalan utama Karachi.


UK rekod 3,201 lagi kes varian Omicron

LONDON, 19 Disember - Perdana Menteri Britain, Boris Johnson menegaskan, varian Omicron bakal menjadi ancaman dan beliau menjangka satu gelombang lebih serius bakal berlaku.

Dalam tempoh 24 jam lalu, 3,201 kes varian Omicron telah dikesan di United Kingdom, menjadikan jumlah Varian Membimbangkan (VOC) di negara itu meningkat kepada 14,909 kes.

Dalam pada itu, sebanyak 93,045 kes baharu COVID-19 dikesan dalam tempoh 24 jam lalu, sekali gus memecah rekod kes tertinggi untuk tiga hari berturut-turut.

Jumlah kematian akibat COVID-19 di negara itu juga bertambah kepada 147,048 kes selepas 111 lagi individu meninggal dunia.

Setakat ini, lebih 81 peratus golongan berusia 12 tahun ke atas telah menerima suntikan lengkap dan lebih 44 peratus telah mendapat sunitkan dos penggalak.


Taufan Rai badai Lapu-Lapu City, seorang maut dan 2 cedera

LAPU-LAPU CITY, 17 Disember - Sekurang-kurangnya seorang maut dan dua cedera selepas Taufan Rai membadai Lapu-Lapu City, Filipina.

Bencana alam itu turut memaksa 300,000 penduduk dipindahkan dan pelancong resort tepi pantai meninggalkan premis masing-masing.

Kejadian turut mengakibatkan kerosakan teruk beberapa bangunan.

Taufan Rai berkelajuan sekitar 155 kilometer sejam.

Ia sebelum itu membadai Pulau Siargao pada Khamis.


Varian Omicron 4.2 kali lebih mudah berjangkit

TOKYO, 10 Disember - Penasihat Kementerian Kesihatan Jepun mendapati varian COVID-19, Omicron dikesan 4.2 kali lebih mudah berjangkit pada peringkat awal berbanding varian Delta.

Penemuan itu sekali gus berkemungkinan mengesahkan kebimbangan terhadap penularan varian baharu itu.

Profesor kesihatan di Universiti Kyoto, Dr Hiroshi Nishiura menganalisa data genom yang tersedia di wilayah Gauteng di Afrika Selatan pada 26 November lalu.

Varian itu lebih mudah tular serta mampu melepasi imunisasi semula jadi atau menerusi vaksin.

Bagaimanapun kajian Dr Nishiura belum disemak serta tidak diterbitkan dalam jurnal saintifik.

Ratusan sainstis kini sedang memahami varian baharu itu, yang mempunyai strain berbeza dengan lima varian sebelum ini.

Sehingga kini , kes di Afrika Selatan telah meningkat hampir 20,000 kes sehari sejak negara itu mengesan varian Omicron, dua minggu lalu.

Namun, kes COVID-19 itu masih lagi rendah dalam minggu-minggu sebelumnya, walaupun hanya 26 peratus populasi sahaja divaksin sepenuhnya.


Thailand sahkan tiga kes import varian Omicron

BANGKOK, 10 Disember - Thailand mengesahkan tiga kes import varian Omicron COVID-19 dan mengesan satu lagi kes kebarangkalian untuk virus itu, melibatkan seorang individu tempatan yang pulang dari Congo.

Ketua Pengarah Jabatan Sains Perubatan, Dr Supakit Sirilak memberitahu, kes pertama melibatkan seorang warga Amerika berusia 35 tahun yang tiba dari Sepanyol.

Manakala kes kedua dan ketiga membabitkan wanita Thailand berusia 36 dan 46 tahun, yang pulang dari Lagos, Nigeria.  Penjujukan genom mengesahkannya varian Omicron.

Dr Suakit berkata kes keberangkalian terbaharu untuk varian Omicron itu melibatkan rakyat tempatan berusia 41 tahun, bekerja dengan Pertubuhan Bangsa Bersatu dan baharu pulang dari Congo.

Individu itu telah lengkap menerima suntikan vaksin COVID-19 dan menjalani kuarantin sejak tiba di Thailand.

Pihak berkuasa kesihatan sedang meningkatkan pengesanan kontak untuk membendung penularan virus itu.


Hukuman penjara Suu Kyi, Win Myint dikurangkan kepada dua tahun

YANGON, 7 Disember - Hukuman empat tahun penjara terhadap bekas Presiden Myanmar, U Win Myint dan Kaunselor Negara, Aung San Suu Kyi, dikurangkan kepada dua tahun di bawah Seksyen 401 (1) Kanun Tatacara Jenayah.

Bagaimanapun, Win Myint dan Suu Kyi akan terus ditahan di lokasi yang dirahsiakan.

Sejak ditahan, Suu Kyi dituduh melakukan 11 kesalahan antaranya melanggar Akta Rahsia Rasmi manakala Win Myint menghadapi dua pertuduhan menghasut dan melanggar undang-undang pengurusan bencana alam.


Suu Kyi dijatuhi hukuman 4 tahun penjara, didakwa menghasut dan langgar peraturan COVID-19 ketika PRU

YANGON, 6 Disember - Mahkamah Tentera Myanmar menjatuhi hukuman empat tahun penjara terhadap Pemimpin Liga Demokrasi Kebangsaan (NLD), Aung San Suu Kyi.

Suu Kyi, 76 tahun, didapati bersalah kerana menghasut dan melanggar peraturan COVID-19 ketika pilihan raya yang menyaksikan partinya menang akhir tahun lalu.

Bekas presiden, Win Myint turut dipenjarakan selama empat tahun di bawah pertuduhan sama.

Jurucakap junta, Zaw Min Tun memaklumkan, pemenang hadiah Nobel Keamanan itu dihukum penjara di bawah Seksyen 505 (b) serta Undang-Undang Bencana Alam.


Varian Omicron: Indonesia lanjut tempoh kuarantin pengembara

JAKARTA, 4 Disember - Indonesia melanjutkan tempoh kuarantin mandatori daripada tujuh hari kepada 10 hari untuk penggembara yang masuk ke negara itu.

Ia berikutan kebimbangan terhadap varian Omicron.

Jurucakap kerajaan memberitahu dasar baharu itu tertakluk kepada perubahan semasa sementara mendapatkan lebih maklumat lanjut mengenai varian baharu itu.

Bagaimanapun tiada kes varian Omicron dikesan di negara itu setakat ini.

Dalam langkah berjaga-jaga lain, pegawai kerajaan dilarang melancong ke luar negara buat sementara waktu.


Varian Omicron, Indonesia lanjut tempoh kuarantin untuk penggembara

JAKARTA, 3 Disember - Berkuatkuasa hari ini, Indonesia melanjutkan tempoh kuarantin mandatori daripada tujuh hari kepada 10 hari untuk penggembara yang masuk ke negara itu.

Ini berikutan kebimbangan terhadap varian Omicron.

Jurucakap kerajaan memberitahu, dasar baharu itu tertakluk kepada perubahan semasa sementara mendapatkan lebih maklumat lanjut mengenai varian baharu itu.

Bagaimanapun, tiada kes varian Omicron dikesan di negara itu setakat ini.

Rakyat juga digesa untuk mengelak daripada melakukan perjalanan.


China siap sedia hadapi varian Omicron

CHINA, 1 Disember - Pakar Akademi Sains Perubatan China mendedahkan varian Omicron merebak dengan sangat pantas berdasarkan data epidemiologi terkini di Afrika Selatan.

Bagaimanapun, masih belum jelas sama ada Omicron akan menggantikan Delta sebagai varian dominan di dunia.

Setakat 30 November, tiada kes dikaitkan dengan Omicron dilaporkan di mana-mana wilayah di China.

Jurucakap Institut Kawalan dan Pencegahan Penyakit Virus Nasional berkata negara itu sudah bersiap sedia untuk melaksanakan penyelidikan dan pembangunan (R&D) vaksin khusus untuk menangani Omicron.

Banyak penyelidikan persediaan sudah selesai, membabitkan tiga teknologi vaksin untuk mutasi baharu COVID-19 itu.

Beberapa syarikat China telah pun melancarkan perancangan peringkat awal untuk vaksin berkenaan.


Tindakan segera perlu diambil, namun tidak perlu panik

LONDON, 1 Disember - Menteri Kesihatan negara anggota G7, menggesa agar 'tindakan segera' diambil bagi memerangi penularan varian baharu COVID-19, Omicron ke seluruh dunia.

Namun Presiden Amerika Syarikat, Joe Biden pula menegaskan, kemunculan strain itu bukan sebab untuk panik.

Joe Biden memberitahu bahawa beliau tidak menjangkakan sebarang pelaksanaan perintah berkurung atau lanjutan sekatan perjalanan di Amerika Syarikat setakat ini.

Tegas beliau, Amerika Syarikat berada dalam kedudukan yang baik untuk mengawal penularan varian baharu tersebut.

Dalam pada itu, Australia dan Jepun antara negara di dunia yang mengenakan sekatan perjalanan baharu selepas Omicron dikenal pasti.

Meskipun belum ada kematian dilaporkan, dunia terus dibelenggu ancaman COVID-19 selepas kes pertama virus itu direkodkan hampir dua tahun lalu.

Malah banyak negara terutama di barat Eropah masih bergelut dengan peningkatan pantas kes COVID-19 dan melaksanakan semula pelbagai langkah sekatan sekali gus memberi kesan terhadap ekonomi.


Perbicaraan Aung an Suu Kyi, keputusan dijangka diumumkan mahkamah Junta selasa ini

NAYPYIDAW, 28 November - Pemimpin Myanmar yang digulingkan, Aung San Suu Kyi dijangka mengetahui keputusan perbicaraan hasutan dihadapinya,Selasa ini.

Ia menjadi kes penghakiman pertama mahkamah Junta yang boleh disabitkan hukuman penjara selama berdekad.

Penerima Anugerah Nobel itu ditahan sejak kerajaan Myanmar digulingkan awal Februari lalu sehingga menamatkan tempoh demokrasi singkat negara Asia Tenggara berkenaan.

Menurut kumpulan pemerhati tempatan, lebih 1,200 orang terbunuh manakala 10,000 lagi ditahan pihak berkuasa kerana berbeza pendapat.

Suu Kyi berdepan hukuman tiga tahun penjara jika didapati bersalah mengeluarkan kenyataan hasutan terhadap tentera.

Namun perancangan junta terhadap Suu Kyi masih tidak diketahui ketika pihak berkuasa boleh menangguhkan keputusan itu.

Wartawan dihalang mengikuti prosiding di mahkamah khas di ibu negara Naypyidaw, yang dibina oleh tentera, manakala peguamnya juga dilarang bercakap kepada media.


Belanda laksana semula perintah berkurung

THE HAGUE, 27 November - Belanda melaksanakan perintah berkurung pada Jumaat di tengah-tengah peningkatan jangkitan COVID-19 dan kemasukan ke unit rawatan rapi (ICU) hospital di seluruh negara.

Semua kegiatan di negara itu akan ditutup dari 5 petang hingga 5 pagi di bawah peraturan semasa.

Bagaimanapun, sekolah dan universiti akan terus dibuka.

Perdana Menteri Sementara, Mark Rutte berkata sekatan baharu itu dijangka dikuat kuasa selama sekurang-kurangnya tiga minggu.

Menurutnya, penasihat telah menggesa kerajaan mengambil tindakan untuk mengurangkan bilangan kontak orang ramai sekurang-kurangnya 20 peratus.

Ketika pengumuman dilakukan, penunjuk perasaan mula melancarkan demonstrasi di jalan raya, membantah perintah berkurung berkenaan.


Tentera Jerman bantu pindah pesakit COVID-19 ke ICU

BAVARIA, 27 November - Hospital di Jerman hampir mencecah kapasiti penuh berikutan hampir 4,000 pesakit COVID-19 kini ditempatkan di unit rawatan rapi (ICU).

Susulan peningkatan mendadak bilangan kes positif itu, tentera Jerman dikerah membantu memindahkan pesakit yang memerlukan rawatan ICU.

Saxony menjadi negeri pertama di Jerman yang merekodkan jumlah kes mingguan melebihi 1,000 bagi setiap 100,000 penduduk.

Pada Khamis, sebuah helikopter dilihat membawa pesakit ICU dari timur Jerman, Thuringia ke hospital di Hannover kerana dipercayai tiada kekosongan katil.

Tentera Udara Jerman juga menyediakan dua pesawat Medevac khusus bagi membawa pesakit yang memerlukan rawatan ICU ke kawasan yang mempunyai katil tersedia.

Sebanyak 68.1 peratus daripada 83 juta penduduk Jerman telah diberi vaksin sepenuhnya, jauh di bawah paras minimum 75 peratus yang disasarkan kerajaan.


Perang saudara Yaman tiada titik noktah, 377,000 nyawa bakal terkorban penghujung tahun ini

GENEVA, 24 November - 377,000 nyawa bakal terkorban penghujung tahun ini akibat perang saudara di Yaman.

Angka itu didedahkan Program Pembangunan Pertubuhan Bangsa-bangsa Bersatu (PBB) menerusi laporan dikeluarkan.

Hampir 60% kematian dijangka berikutan impak tidak langsung seperti kekurangan air, kebuluran dan penyakit.

Manakala, pertempuran berterusan akan membunuh 150,000 mangsa secara langsung.


Susulan perintah berkurung dan vaksinasi mandatori, suntikan vaksin melonjak kepada 12,000 dos sehari

VENNA, 24 November - Susulan pengumuman perintah berkurung dan vaksinasi COVID-19 mandatori; Pusat vaksinasi terbesar di Austria menyaksikan lonjakan penerima.

Bilangan suntikan telah meningkat daripada seribu dos sehari kepada sekitar 12,000 dos sehari pada minggu ini.

Walaupun suntikan dos pertama telah meningkat sebanyak 10 hingga 15 peratus; majoriti yang menunggu adalah untuk mendapatkan suntikan penggalak.

Menurut pihak yang mengendalikan pusat vaksinasi, suntikan penggalak telah meningkat kerana had masa untuk Pas Hijau telah dipendekkan.

Sementara itu, penganalisis politik berkata kerajaan Austria sebelum ini tidak berkesan dalam menyampaikan kepentingan vaksin.

Ia sekaligus menyebabkan ramai rakyat Austria tidak mengambil serius kempen vaksinasi apatah lagi selepas bekas Canselor Sebastian Kurz mengisytiharkan wabak itu berakhir musim panas lalu.

Kurz juga berdepan skandal rasuah bulan lalu dan telah digantikan oleh menteri luar, Alexander Schallenberg yang mengeluarkan arahan perintah berkurung terhadap rakyat yang tidak di vaksin.


COVID-19: Perintah berkurung di Aukland tamat awal bulan depan

AUCLAND, 23 November - New Zealand akan menamatkan perintah berkurung selama tiga setengah bulan di Auckland, iaitu bandar terbesar di negara itu, awal bulan depan.

Perkara itu diumum Perdana Menteri, Jacinda Ardern bagi memberi tumpuan kepada pelaksanaan strategi baharu mengawal penularan COVID-19.

Beliau berkata, mulai 2 Disember ini, New Zealand akan melaksanakan respons baharu COVID-19 - yang pertama kali dibentangkan bulan lalu - bertujuan mengekang penularan varian Delta.

Pendekatan baharu itu sebagai alternatif kepada sekatan COVID-19 yang diperkenalkan sebelum ini yang gagal mencapai sasaran sifar COVID.

Ardern berkata, Auckland akan diletakkan di bawah tahap merah - iaitu perniagaan dibenarkan tetapi hanya kepada pelanggan lengkap vaksin dan mematuhi jarak selamat.

Manakala sekatan masuk ke bandar itu juga akan dibuka semula bermula 15 Disember.


Pencemaran udara membimbangkan, India bertegas terus guna Arang Batu

NEW DELHI, 16 November - India tetap dengan pendirian untuk tidak menghapuskan penggunaan arang batu walaupun ibu negaranya ketika ini dicemari asap beracun.

Ia dinyatakan pada sidang kemuncak COP26.

Tindakan itu dikritik hebat oleh pakar dengan mengatakan bahawa India lebih mengutamakan ekonominya berbanding masa depan bumi dan rakyatnya sendiri.

Penentangan India terhadap sekatan penggunaan arang batu didorong oleh keperluannya terhadap bahan api yang murah.

Ia bagi menggerakkan ekonomi dan mengeluarkan ratusan juta rakyatnya daripada kemiskinan tegar.

Sejak awal November, India melaporkan kualiti udara yang semakin teruk, hingga memaksa kerajaan menutup sekolah dan tapak pembinaan di New Delhi.


Operasi nyah cemar di Masjid Haram 10 kali sehari

RIYADH, 16 November - Masjidil Haram di Makkah melaksanakan operasi nyah cemar dan pembersihan 10 kali sehari bagi menjamin keselamatan jemaah dan pengunjung.

Ia melibatkan 4,000 pekerja lelaki dan wanita di bawah selian 200 pegawai.

Pada Oktober lalu, kira-kira 300 operasi nyah cemar dijalankan di Masjidil Haram dan kawasan sekitarnya.

Berdasarkan laporan Arab News, masjid itu juga disembur dengan 45,000 liter minyak wangi dan 100 wangian pembersih udara.

Sejumlah 500 perkakas dan peralatan digunakan ketika operasi pembersihan dan setiap operasi mengambil masa 25 minit bagi memastikan jemaah tidak diganggu.

Pada 17 Oktober lalu, kerajaan Arab Saudi melonggarkan SOP, termasuk membenarkan solat berjemaah dalam saf rapat, dengan kapasiti penuh di Masjidil Haram dan Masjid Nabawi di Madinah.


Ibu negara baharu, syarikat Malaysia sedia terlibat pembangunan Kalimantan Timur

JAKARTA, 11 November - Syarikat Malaysia sedia bekerjasama untuk terlibat pembangunan Kalimantan Timur yang bakal jadi ibu negara Indonesia. Perkara terbabit telah disuarakan Perdana Menteri kepada Presiden Jokowi.

Sebelum ini, Indonesia memaklumkan pembangunan wilayah Kalimantan Timur akan bermula selepas program vaksinasi COVID-19 selesai tahun hadapan.


Majlis Keselamatan PBB kutuk serangan dron terhadap kediaman rasmi PM Iraq

BAGHDAD (IRAQ), 9 November - Majlis Keselamatan Pertubuhan Bangsa Bersatu mengutuk serangan dron terhadap kediaman rasmi Perdana Menteri Iraq, Mustafa al-Kadhemi.

Majlis Keselamatan yang dianggotai 15 ahli turut mendesak pelaku dan pihak yang bersekongkol dalam serangan itu dipertanggungjawabkan serta dikenakan tindakan sewajarnya.

Sehubungan itu, semua negara digesa bekerjasama secara aktif dengan kerajaan Iraq serta pihak berkuasa lain yang berkaitan.

Anggota Majlis Keselamatan juga mengulangi pendirian bahawa keganasan adalah jenayah dan tindakan tidak wajar tanpa mengira motif, tempat, masa serta pelaku.

Mustafa dilaporkan selamat manakala dua pengawal peribadinya cedera.

Serangan membabitkan tiga dron dengan dua daripadanya berjaya dipintas.

Serangan itu berlaku selepas dua hari pasukan keselamatan bertempur dengan penyokong parti disokong Iran, yang kehilangan sokongan dalam pilihan raya baru-baru ini.

Serangan berlaku walaupun seorang daripada pemimpin kumpulan pro-Iran, Assaib Ahl al-Haq, menggesa pelaku dibawa ke muka pengadilan.


Sekurang-kurangnya 98 maut, lori tangki minyak meletup

FREETOWN, 7 November - Sekurang-kurangnya 98 maut apabila lori tangki minyak meletup selepas terlanggar dengan kenderaan lain di stesen minyak di bandar Freetown, Sierra Leone.

Angka kematian dalam tragedi yang berlaku pada malam Jumaat itu dijangka meningkat susulan ramai yang cedera parah dan berada dalam keadaan kritikal.

Saksi di tempat kejadian berkata, majoriti mangsa adalah peniaga jalanan dan penunggang motosikal, kebanyakannya terperangkap ketika cuba mengambil bahan api yang bocor dari lori tangki sebelum api menyala.

Ratusan orang ramai berkumpul di lokasi kejadian mencari waris yang hilang di bawah pengawasan pasukan keselamatan.


Sasaran India menjelang 2070, memerangi pemanasan global

NEW DELHI, 3 November - India terus komited dalam usaha memerangi pemanasan global.

Terkini, negara itu menetapkan sasaran pelepasan karbon "sifar bersih" menjelang 2070.

Ia adalah antara lima ikrar yang dibuat Perdana Menteri India Narendra Modi semasa berucap pada Sidang Kemuncak Iklim Pertubuhan Bangsa-Bangsa Bersatu (PBB) di Britain.

Menurut Modi, India akan mengurangkan sebanyak satu bilion tan metrik jumlah pelepasan karbon yang diunjurkan ketika ini sehingga 2030.

India juga akan mengurangkan intensiti karbon ekonomi kepada kurang daripada 45% dalam tempoh yang sama


Pil rawat COVID-19, ubat antiviral oral pertama

BRITAIN, 5 November - Pil yang direka untuk merawat COVID-19 bergejala telah diluluskan penggunaannya oleh pengawal selia ubat-ubatan di Britain.

Tablet molnupiravir itu akan diberikan dua kali sehari kepada pesakit rentan yang dijangkiti COVID-19.

Ini menyaksikan Britain menjadi negara pertama di dunia yang meluluskan rawatan antiviral COVID-19 yang boleh dibawa pulang.

Ujian klinikal pil yang pada asalnya dibangunkan untuk merawat selesema itu menunjukkan ia berjaya mengurangkan risiko kemasukan ke hospital atau kematian akibat Covid-19 sehingga separuh.

Molnupiravir yang dibangunkan oleh syarikat farmaseutikal dari Amerika Syarikat, Merck, Sharp and Dohme dan Ridgeback Biotherapeutics adalah ubat antiviral oral pertama untuk Covid -19 yang boleh diambil sebagai pil dan bukannya disuntik.


COP26: Ikrar selamatkan hutan menjelang 2030

LONDON, 3 November - Perkembangan Persidangan Perubahan Iklim COP26 di London.

Pemimpin dunia dijangka mengeluarkan ikrar untuk menamatkan penebangan hutan menjelang 2030.

Menurut Kerajaan Britain selaku tuan rumah persidangan itu, ikrar berkenaan disokong dana awam dan swasta.

Setiausaha Kementerian Alam Sekitarnya, George Eustice memaklumkan isu berkenaan mendapat sokongan lebih 100 pemimpin negara yang mewakili lebih 85% kawasan hutan seluruh dunia, termasuk Hutan Hujan Amazon dan Hutan Hujan Lembangan Congo.

Penanda tangan ikrar itu meliputi Brazil, Rusia, Amerika Syarikat (AS), China, Australia dan Perancis.


25 Perompak bank mati ditembak, operasi besar-besaran polis Brazil

MINAS GERAIS (BRAZIL), 1 November - Polis Brazil berjaya menembak mati 25 ahli kumpulan perompak bank dalam operasi besar-besaran polis di Minas Gerais, semalam.

Sejumlah besar senjata turut dirampas, termasuk senapang dan bom tangan, serta beberapa kenderaan curi.

Operasi serbuan membabitkan 50 pegawai bersama anggota polis dan polis tentera ke atas dua ladang di Varginha.

Tiada kemalangan jiwa membabitkan anggota pasukan keselamatan dan identiti suspek tidak didedahkan.

Ketika serbuan, anggota organisasi jenayah yang pakar dalam merompak bank dan ATM sedang membuat rancangan rompakan ke atas beberapa bank tempatan.

Kes rompakan bank terancang membabitkan senjata semakin meningkat di Brazil.


Sekurang-kurangnya 12 penumpang cedera, dua kereta api berlanggar di UK

SALISBURY (UK), 1 November - Dua kereta api penumpang berlanggar di bandar Salisbury di selatan England mengakibatkan sekurang-kurangnya 12 penumpang cedera.

Jurucakap polis namun memaklumkan tiada yang meninggal dunia.

Bomba dan ambulans kini berada di lokasi kejadian di sebuah terowong berhampiran Stesen Salisbury, England.

Siasatan awal mendapati gerabak belakang kereta api pertama tergelincir selepas terlanggar satu objek ketika menghampiri stesen Salisbury.

Kejadian menyebabkan semua isyarat kawalan trafik tren di kawasan itu terhenti.

Kereta api kedua yang kemudiannya tiba terus melanggar tren yang pertama.

Pengendali Kereta Api Great Western Railway berkata nahas melibatkan kereta api Portsmouth-Bristol dan kereta api Stesen Waterloo London-Honiton.


55% Penduduk Thailand sudah terima sekurang-kurangnya satu dos vaksin COVID-19

THAILAND, 26 Oktober - 55% penduduk Thailand sudah menerima sekurang-kurangnya satu dos vaksin COVID-19.

Ia direkodkan ketika kerajaan bersiap sedia menyambut kedatangan pelancong bermula 1 November.

Penolong jurucakap Pusat Pentadbiran Situasi COVID-19 Dr Apisamai Srirangsan berkata sejumlah 70.5 juta dos vaksin telah diberikan sejak kempen vaksinasi bermula pada 28 Februari lepas.

Daripada jumlah itu, sekitar 40 juta dos pertama, 28.3 juta dos kedua manakala 2.13 juta dos ketiga atau penggalak.

Pihak berkuasa kesihatan meningkatkan usaha vaksinasi terutama di destinasi pelancongan yang akan menyambut pelancong bulan depan.

Lebih banyak vaksin akan diedarkan ke kawasan-kawasan tersebut.

Mulai 1 November, Thailand akan menyambut pelawat yang lengkap vaksinasi COVID-19 dari 46 negara dan wilayah berisiko rendah termasuk Malaysia dan mereka dikecualikan kuarantin.

Thailand berhasrat untuk menarik lebih satu juta pelancong bermula November hingga Mac.


Thailand buka semula kemasukan pelancong asing

BANGKOK, 25 Oktober - Thailand menamatkan perintah berkurung di 17 wilayah, termasuk Bangkok, mulai 31 Oktober ini.

Usaha itu bertujuan menyokong pembukaan semula negara kepada pelancong asing yang diberi vaksin sepenuhnya pada 1 November ini.

Perintah berkurung akan ditamatkan pada jam 11 malam bermula 31 Oktober ini

Surat arahan itu ditandatangani , Perdana Menteri Thailand, Prayut Chan-o-cha, dalam Warta Diraja.

keadaan COVID-19 di Thailand sudah bertambah baik dengan jumlah kes baharu yang stabil serta peningkatan jumlah pemulihan pesakit sekali gus menjadi asas penting bagi memulihkan ekonomi negara.

Sebelum ini, perintah berkurung ditetapkan antara 11 malam hingga 3 pagi dengan kawalan maksimum dan ketat.

Bagaimanapun, bilangan orang yang dibenarkan berkumpul di tempat awam di zon pembukaan semula pelancong akan dihadkan sebanyak 500 orang.


Turki dan Amerika berbincang, muktamadkan urusan pembelian jet pejuang

ISTANBUL (TURKI), 18 Oktober - Sedikit berita luar negara.

Turki merancang untuk membeli jet pejuang F-16 milik Amerika Syarikat.

Menurut Presidennya Recep Tayyib Erdogan. Hasrat itu telah dibincangkan bersama Amerika Syarikat.

Tambah beliau, ini merupakan peluang bagi negara itu memiliki aset persenjataan bagi mengukuhkan sistem pertahanannya.

Sebelum ini, Ankara pernah menyertai program pembangunan jet pejuang canggih F-35 di bawah NATO pada 2019.

Jelas Erdogan, pertambahan aset baharu ini kelak, akan membantu perkukuhkan sistem pertahanan negaranya.

Bagaimanapun, pembelian kesemua aset berkenaan perlulah mendapat kelulusan di peringkat kabinet terlebih dahulu.


Kapasiti penuh solat di Masjidil Haram dan Masjid Nabawi bermula Ahad

MEKAH, 16 Oktober - Solat berjemaah dengan kapasiti penuh dibenarkan di Masjidil Haram, Mekah dan Masjid Nabawi, Madinah bermula Ahad ini.

Kerajaan Arab Saudi memaklumkan pihaknya tidak lagi mewajibkan pemakaian pelitup separuh muka di tempat terbuka, kecuali di beberapa tempat tertentu dan tertutup.

Bagaimanpun pengunjung dua masjid suci itu tetap diwajibkan memakai pelitup muka sepanjang berada di dalamnya selain wajib berdaftar menerusi aplikasi Eatmarna atau Tawakkalna.

Kementerian juga memberi kebenaran kepada sistem pengangkutan awam, restoran, panggung wayang dan dewan acara untuk beroperasi pada kapasiti penuh tanpa tertakluk kepada arahan penjarakan fizikal.

Bagaimanapun, hanya penerima dua dos vaksin yang dibenarkan memasuki kesemua premis berkenaan.

Pemilik premis awam dan swasta pula wajib mengesahkan tahap vaksinasi pengunjung melalui aplikasi Tawakkalna sebelum mereka dibenarkan memasuki premis masing-masing.